Koridor rumah macam hutan simpan
Oleh NABIL AIMAN NOR AZWAN

24 September 2021, 6:35 pm
PETALING JAYA – Penghuni sebuah flat di ibu negara mengeluh apabila mereka sukar melalui satu koridor di kediaman bertingkat itu apabila dipenuhi pokok-pokok.
Rakaman video yang menunjukkan keadaan di koridor tersebut telah tular di media sosial semalam sehingga menarik perhatian ramai.
Menerusi perkongsian video oleh @Menanvfu2581 di laman aplikasi Tiktok miliknya, dia menunjukkan laluan di koridor tersebut yang dipenuhi pokok-pokok yang tidak terurus.
Berdasarkan video berdurasi 1 minit oleh @Menanvfu2581, dia sedang melalui laluan ke rumah yang dipenuhi pokok-pokok seperti di kawasan hutan sambil menahan ketawa apabila melihat keadaan tersebut.
Video berkenaan mendapat lebih 467,000 tontonan dan dihujani lebih 2,285 komen di Tiktok.
Seorang pengguna, @Wanieatikah berkata, tindakan penghuni berkenaan yang membiarkan sahaja tanaman di luar rumah telah menghalang laluan penghuni di situ.

“Kadangkala pelik dengan manusia yang tidak peka dengan kawasan sekeliling. Walaupun itu satu hobi, tapi tolong alert (peka) yang awak hidup berjiran,” katanya.
Sementara itu, @Zaiza Zainal memberi pendapat supaya penghuni di flat tersebut membuat aduan kepada pihak berkuasa.
“Kalau kes macam ini pergi sahaja buat aduan dekat majlis, senang nanti pegawai mereka datang, barulah dia gelabah nak bersihkan semua itu,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ribut petir, hujan lebat di 10 negeri hingga malam ini
Oleh NABIL AIMAN NOR AZWAN

24 September 2021, 5:58 pm
PETALING JAYA – Beberapa kawasan di 10 buah negeri kini berdepan amaran ribut petir serta hujan lebat sehingga pukul 8 malam, hari ini.
Jabatan Meteorologi Malaysia (MetMalaysia) dalam satu kenyataan di Facebooknya berkata, cuaca tidak menentu itu melibatkan Hulu Selangor, Klang, Gombak, Petaling dan Hulu Langat, Selangor termasuk seluruh Kuala Lumpur dan beberapa kawasan di Negeri Sembilan.
Sementara itu di negeri Kedah, ia melibatkan kawasan Kulim dan Bandar Baharu, manakala di Pulau Pinang kawasan yang terjejas ialah Seberang Perai Tengah dan Seberang Perai Selatan.
Bagi negeri Perak pula ialah kawasan Kerian, Larut Matang, Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Di Terengganu pula kawasan yang terkesan di Hulu Terengganu dan Marang.
“Bagi negeri Pahang pula di Cameron Highlands, Lipis, Raub, Bentong dan Rompin, manakala di negeri Johor pula Segamat, Batu Pahat, Kluang, Mersing, Pontian, Kulai, Kota Tinggi dan Johor Bahru,” katanya hari ini.

Keadaan itu juga dijangka berlaku di Sarawak melibatkan kawasan Sri Aman, Betong, Sarikei, Sibu, Kapit (Song, Kapit dan Bukit Mabong), Bintulu (Tatau dan Sebauh) dan Miri (Subis ,Beluru dan Marudi).
Turut akan mengalami hujan lebat di beberapa kawasan di Sabah iaitu Sipitang, Tenom, Beaufort, Tambunan dan Ranau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Panggilan 03-2703 3000 bukan palsu – KKM
Oleh MOHD RASDAN AHMAD

24 September 2021, 5:55 pm
PETALING JAYA – Kes positif Covid-19 kini sedang dipantau secara maya oleh pihak Kementerian Kesihatan (KKM) melalui pesanan ringkas (SMS) dan panggilan menggunakan nombor 03-2703 3000.
Menurut kenyataan KKM melalui Facebooknya hari ini pesakit dimaklumkan melalui nombor tersebut supaya menggunakan kaedah Penilaian Kendiri Semasa Kuarantin Di Rumah (HAT) pada aplikasi MySejahtera.
Panggilan 03-2703 3000 adalah sahih.
KKM memaklumkan bahawa sekiranya orang ramai mendapat panggilan daripada nombor tersebut ia sebenarnya bukan daripada ‘scammer’ tetapi sebaliknya adalah nombor sahih.
“Kaedah HAT aplikasi MySejahtera adalah pendekatan Pusat Penilaian Covid-19 (CAC) KKM untuk menghubungi pesakit Covid-19 melalui panggilan telefon dan SMS menerusi nombor 03-2703-3000 bagi mengingatkan mereka supaya mengisi HAT pada aplikasi MySejahtera.
“CAC maya diperkenalkan pada 21 Julai, dan usaha sedang dilakukan untuk mewujudkan lebih banyak pusat tersebut di negeri-negeri yang mengalami peningkatan kes Covid-19,” jelas kenyataan tersebut. -K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rumah Ikram Keluarga Malaysia ditambah sehingga 2,000 unit
Oleh LUQMAN RIDHWAN MOHAMED NOR

24 September 2021, 5:45 pm
PETALING JAYA – Kerajaan bersetuju menambah sehingga 2,000 unit kediaman di bawah Inisiatif Kediaman Rumah Keluarga Malaysia (Rumah Ikram Keluarga Malaysia) yang akan memberi manfaat kepada sekurang-kurangnya 10,000 isi rumah memerlukan.
Perdana Menteri, Datuk Seri Ismail Sabri Yaakob berkata, keputusan itu diambil memandangkan 1,000 unit rumah tersebut di 11 kawasan Projek Perumahan Rakyat (PPR) ketika ini adalah tidak mencukupi.
Menurut beliau, kediaman tersebut yang berada di bawah kawal selia dan pengurusan Kementerian Perumahan dan Kerajaan Tempatan (KPKT) tidak mencukupi untuk menjadi tempat berlindung bagi Keluarga Malaysia yang terkesan akibat hilang mata pencarian.
“Ini kerana 139 projek PPR lain telah diserahkan kepada pihak berkuasa negeri.
“Justeru, setelah perbincangan antara KPKT dan pihak berkuasa negeri, sukacita saya umumkan bahawa Inisiatif Kediaman Rumah Keluarga Malaysia atau Rumah Ikram Keluarga Malaysia akan ditambah kepada 2,000 unit.
“Ia akan memberi manfaat kepada sekurang-kurangnya 10,000 isi rumah yang memerlukan,” katanya ketika berucap pada Majlis Pelancaran Rumah Ikram Keluarga Malaysia di KPKT di sini hari ini.

Hadir sama Menteri Perumahan dan Kerajaan Tempatan, Datuk Seri Reezal Merican Naina Merican.
Sebanyak 1,000 unit Rumah Ikram Keluarga Malaysia disediakan sebagai permulaan di kawasan PPR di sekitar Kuala Lumpur, Selangor, Kedah, Kelantan dan Johor dengan kadar sewa minimum iaitu RM124 sebulan selama tempoh maksimum dua tahun.
Mengulas lanjut, Ismail Sabri berkata, bagi mengurangkan tekanan dan bebanan kepada penerima inisiatif Rumah Ikram Keluarga Malaysia, mereka akan diberikan pengecualian bayaran sehingga enam bulan bermula dari tarikh menerima kunci.
Jelasnya, pengecualian bayaran sewa itu akan ditanggung oleh kerajaan dengan melibatkan peruntukan kira-kira RM3 juta.
“Ini bagi membolehkan saudara dan saudari penerima manfaat, khususnya Ketua Isi Rumah dapat menumpukan usaha untuk merancakkan ekonomi keluarga,” katanya.
Pada masa sama, beliau berkata, kerajaan tidak akan meminggirkan kebajikan penghuni sedia ada di kawasan perumahan PPR.
“Untuk itu, sukacita saya maklumkan bahawa, program moratorium bayaran sewa kepada penghuni PPR sedia ada di bawah kawal selia dan pengurusan KPKT akan diteruskan sehingga akhir tahun 2022.
“Insya-Allah, langkah ini akan memberi manfaat kepada kira-kira 10,000 ketua isi rumah atau 50,000 penghuni PPR, dengan melibatkan tanggungan kewangan kerajaan berjumlah RM18.84 juta,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Segala aktiviti Sungai Batang Kali ada lesen LUAS
Oleh ABDUL RAZAK IDRIS

24 September 2021, 5:42 pm
SHAH ALAM – Kesemua segala aktiviti air melibatkan sumber air di kawasan Sungai Batang Kali telah mendapat lesen daripada Lembaga Urus Air Selangor (LUAS).
Pengerusi Jawatankuasa Tetap Pelancongan, Alam Sekitar & Teknologi Hijau dan Hal Ehwal Orang Asli, Hee Loy Sian berkata, ini melibatkan tiga aktiviti pencucian pasir dan dua aktiviti penternakan selain babi (ayam).
Katanya, pihak LUAS juga telah mengeluarkan kebenaran Bertulis Aktiviti Pengubahan Sumber kepada dua aktiviti masing-masing pengorekan pasir dan naik taraf jambatan serta tebing sungai selain Lesen Abstraksi Air Permukaan melibatkan lapan premis yang terlibat termasuk aktiviti akuakultur tersebut.
“Semakan awal LUAS mendapati premis yang menjalankan aktiviti akuakultur iaitu Talapia Merah yang berkeluasan 0.41 hektar berhampiran Sungai Batang Kali tersebut berdaftar dengan Jabatan Perikanan Negeri Selangor (JPNS).
“Ia juga telah beroperasi selama 10 tahun dengan anggaran 29 kolam selain mempunyai Lesen Abstraksi Air LUAS yang masih sah sehingga 31 Disember tahun ini,” katanya dalam kenyataan hari ini.
Beliau berkata demikian bagi mengulas laporan sebuah portal berita semalam yang melaporkan Sungai Batang Kali berpotensi akan tercemar ekoran daripada aktiviti akuakultur (Talapia Merah) untuk tujuan komersial selain beberapa projek pembangunan lain di kawasan berhampiran sungai tersebut.

Menurut Loy Sian, agensi-agensi kerajaan negeri memandang serius dan mengambil langkah proaktif bagi memastikan setiap insiden pencemaran diambil tindakan segera bagi memastikan sumber air Selangor terpelihara.
Ujarnya, berdasarkan Rancangan Tempatan Daerah Hulu Selangor bagi tahun 2019 hingga 2023 menunjukkan guna tanah utama adalah kawasan hutan sebanyak 51.7 peratus dan diikuti kawasan pertanian (35.67 peratus).
“Berdasarkan rekod Majlis Daerah Hulu Selangor (2016) terdapat tujuh resort, chalet dan inap desa di kawasan tersebut yang mana kedudukannya berhampiran Sungai Batang Kali dan Sungai Tamu.
“Setakat ini, tiada sebarang aduan yang diterima berkaitan premis yang dilesenkan di kawasan berkenaan serta gangguan terhadap ekosistem di sungai tersebut. Malah, pensampelan kualiti air dan pemantauan pematuhan lesen juga dilaksanakan oleh LUAS secara berkala,” tegasnya.
Mengulas lanjut, beliau menjelaskan berdasarkan rekod Jabatan Alam Sekitar (2014), Indeks Kualiti Air (IKA) Sungai Batang Kali adalah baik dan dikategorikan sebagai Kelas II dan masih kekal sehingga kini.
“Selain itu, berdasarkan rekod IKA di muka sauk loji rawatan air (LRA) Batang Kali dari 2019 sehingga tahun ini di bahagian hilir juga kekal dalam keadaan baik iaitu Kelas II. Manakala, kualiti air Sungai Batang Kali menunjukkan tren peningkatan yang lebih baik setiap tahun dan tiada gangguan terhadap abstraksi muka sauk bekalan air,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mahu pinjam RM80,000, rugi RM11,000
Oleh MOHD SYALMIZI HAMID

24 September 2021, 5:51 pm
SEBERANG PERAI – Seorang ahli perniagaan di Butterworth di sini berputih mata apabila dia bukan sahaja tidak memperoleh pinjaman wang sebanyak RM80,000, bahkan kerugian lebih RM11,000 selepas dipercayai diperdaya sindiket pinjaman wang tidak wujud.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, mangsa lelaki berusia 34 tahun itu dikatakan terjerat selepas tertarik dengan satu tawaran pinjaman secara pantas di laman sosial Facebook baru-baru ini.
Menurutnya, lelaki itu yang berhasrat membuat pinjaman telah meninggalkan nombor telefonnya pada iklan berkenaan sebelum dia dihubungi individu yang mendakwa wakil syarikat.
“Dia telah dihubungi oleh dua individu yang mendakwa ejen sebuah bank tempatan dan ditawarkan pinjaman sebanyak RM80,000.
“Mangsa kemudiannya diminta membuat sejumlah pembayaran terlebih dahulu untuk menaikkan skor kredit bagi membolehkan pinjaman dibuat,” katanya kepada pemberita hari ini.
Beliau berkata, mangsa yang tidak membuat semakan lanjut dengan pihak bank telah memindahkan wang yang keseluruhannya berjumlah RM11,155 ke dalam dua akaun keldai.

“Dia bagaimanapun berasa ditipu selepas suspek masih meminta wang tambahan bagi meluluskan pinjaman itu sebelum tampil membuat laporan polis,” katanya lagi.
Menurut beliau, kes itu disiasat mengikut Seksyen 420 Kanun Keseksaan kerana menipu.
Sementara itu, Noorzainy berkata, orang ramai boleh membuat semakan sebelum melakukan sebarang urusniaga secara online di laman web www.semakmule.rmp.gov.my bagi mengelakkan menjadi mangsa penipuan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pingat tak cukup rupanya
Oleh MOHD RASDAN AHMAD

24 September 2021, 5:29 pm
PETALING JAYA – Dalam kegembiraan pasukan bola sepak Negeri Sembilan FC menempa nama selaku juara Liga Primier 2021 malam Selasa lalu, rupanya ada kisah duka yang berlaku.
Satu perkongsian di laman Facebook Cakap Sukan yang memaparkan satu video berdurasi 39 saat menyaksikan beberapa pemain pasukan Hobeng Jang Hobeng itu merajuk selepas upacara pembahagian piala Liga Primier 2021.
Menurut video tersebut, kejadian berlaku disebabkan oleh pingat yang sepatutnya diberikan kepada para pemain Negeri Sembilan FC itu tidak mencukupi.
Dikatakan separuh pingat yang sepatutnya diberikan kepada semua pemain pasukan itu dibawa ke Stadium Larkin, Johor kerana pada malam tersebut satu lagi perlawanan membabitkan JDT II dan Sarawak United berlangsung.
Sarawak United juga memburu kejuaraan tersebut namun hasrat mereka tidak kesampaian apabila tewas di tangan JDT II dan menobatkan Negeri Sembilan FC sebagai juara.
Dapat dilihat melalui video tersebut, ketua jurulatih Negeri Sembilan FC, K. Devan memanggil salah seorang pemain importnya yang merajuk dengan keadaan tersebut.

Rata-rata orang ramai tidak berpuas hati dengan cara Persatuan Bola Sepak Malaysia (FAM) menganjurkan majlis tersebut.
Ada yang tidak bersetuju dengan cara itu dan sepatutnya buat sahaja pingat replika terlebih dahulu untuk memberi semangat dan sebagai pengikhtirafan kepada pemain.
“Mutu bola sepak negara macam ni, bukan setahun dua liga di Malaysia ni ada, tak kan benda macam tu tak dapat diuruskan dengan baik.
“Sukan sekolah pun ada ‘backup’ macam-macam sebelum hari penyampaian hadiah, ini memang benda kecil tapi yang kecil inilah yang mencacatkan suasana. Ramai-ramai jawatankuasa tak ambil tahu ke benda macam ni?” soal mudahkan segala urusan Syamsir. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Video itu sahih ke?’ – Caprice ajuk ciuman lelaki dalam video lucah
Oleh MOHD. HAIKAL ISA

24 September 2021, 5:27 pm
PETALING JAYA – Penyanyi rap dan aktivis kemanusiaan kontroversi, Caprice terus memanaskan konflik dan situasi tegang antara dirinya dengan pendakwah bebas, Ustaz Ebit Lew apabila mengajuk aksi ‘lucah’ didakwa mirip figura kesayangan ramai itu.
Membuka sesi soal jawab (Q&A) dalam Instastory, Caprice atau nama lengkapnya, Ariz Ramli, 33, menjawab satu soalan yang diajukan salah seorang pengikutnya.
“Yang video itu saheh (sahih) ke Cap (panggilan pendek nama Caprice),” soal seorang pengikutnya seraya meninggalkan emoji tertawa.
Pelantun lagu Xde Hal Bro itu hanya membalas persoalan tersebut dengan sebuah video dirinya tanpa suara seakan-akan mengajuk aksi yang ditonjolkan lelaki mirip Ebit dalam video lucah tersebut yang kian kencang berlegar dalam kalangan orang ramai.
Terdahulu, beberapa buah video mirip Ebit berkelakuan tidak senonoh tersebar dalam kalangan netizen.
Dalam salah sebuah video berdurasi dua minit 51 saat, lelaki tersebut menunjukkan isyarat lucah termasuk melayangkan ciuman serta tampil berani menunjukkan alat sulitnya dalam satu panggilan video dengan seseorang yang tidak dapat dipastikan identitinya.

Dalam pada itu, Caprice turut berkongsi permohonan maaf yang semakin banyak diterimanya daripada orang ramai.
Ujarnya, dia juga sama seperti orang lain dengan memohon maaf andai pernah melakukan kesilapan sebelum ini.
“Alhamdulillah, ramai yang DM saya untuk minta maaf dan saya maafkan semua orang. Sama seperti saya juga buat kesilapan dan saya harap dimaafkan juga.
“Saya cuma tunggu untuk ‘ketua’ minta maaf dan saya akan ‘move on’ dengan kehidupan,” katanya dalam satu muat naik video Instastory.
Pada 20 Ogos lalu, siasatan ke atas Ebit dilakukan berikutan aduan diterima Polis Diraja Malaysia daripada beberapa individu yang mendakwa pendakwah itu melakukan gangguan seksual. – K! ONLINE


Pesara 72 tahun rugi RM52,000 ditipu pelaburan petroleum
Oleh MOHD SYALMIZI HAMID

24 September 2021, 5:32 pm
SEBERANG PERAI – Seorang lelaki warga emas di Butterworth di sini kerugian RM52,000 apabila wang simpanannya itu lesap dipercayai selepas ditipu sindiket yang menawarkan pelaburan petroleum.
Mangsa yang merupakan pesara berusia 72 tahun tersebut dikatakan terjerat dalam penipuan itu selepas didatangi dua individu ketika di sebuah pasar raya di Bagan Ajam, Butterworth baru-baru ini.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, mangsa telah ditawarkan menyertai pelaburan dalam bidang petroleum kononnya yang dianjurkan oleh lima syarikat pengeluar minyak dan gas di negara ini.
“Mangsa berminat menyertai pelaburan itu yang menjanjikan keuntungan tinggi selepas suspek menunjukkan beberapa video dan gambar testimoni pelabur-pelabur lain.
“Ada di antara mereka dikatakan mendapat hadiah berupa kereta dan wang tunai,” katanya kepada pemberita hari ini.
Beliau berkata, mangsa yang tertarik dengan tawaran itu telah menyerahkan wang tunai sebanyak RM52,000 kepada kedua-dua suspek di sebuah bank di Seberang Jaya di sini sejurus membuat pengeluaran wang.

“Kedua-dua suspek kemudiannya menghilangkan diri selepas mendapat wang itu sebelum mangsa tampil membuat laporan polis,” katanya lagi.
Beliau berkata, kes disiasat mengikut Seksyen 420 Kanun Keseksaan kerana menipu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


12,607 pelancong masuk Langkawi dalam tempoh seminggu
Oleh NUR ANATI JUHARI

24 September 2021, 5:08 pm
ALOR SETAR – Seramai 12,607 pelancong memasuki Pulau Langkawi sejak bermula projek rintis gelembung pelancongan pada 16 September lalu sehingga semalam.
Pengerusi Jawatankuasa Pelancongan, Seni dan Budaya, Belia dan Sukan, Pembangunan Usahawan dan Koperasi negeri, Mohd. Firdaus Ahmad berkata, jumlah itu dijangka meningkat pada penghujung tahun ini.
“Pada awalnya kami menganggarkan 30,000 pelancong akan memasuki pulau tersebut sehingga hujung bulan ini.
“Namun pengumuman prosedur operasi standard (SOP) yang ketat seperti perlu menjalani ujian saringan Covid-19 sedikit memberi kesan kepada projek rintis ini,” katanya ketika meninjau keadaan di Terminal Feri Kuala Kedah di sini hari ini.
Kata beliau, pelaksanaan ujian saringan itu penting bagi memastikan tidak berlaku penularan Covid-19 di pulau peranginan tersebut membabitkan pelancong. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bersyukur, teruja dibenarkan kembali solat Jumaat
Oleh MOHAMAD NAUFAL MOHAMAD IDRIS

24 September 2021, 5:49 pm
SHAH ALAM – Perasaan gembira bercampur sebak diluahkan jemaah warga emas apabila yang telah vaksinasi dapat menunaikan solat Jumaat hari ini.
Rata-rata mereka yang ditemui di Surau Al-Ansor, Seksyen 2 di sini menzahirkan kesyukuran menjadikan solat Jumaat itu sebagai medan pertemuan dengan rakan-rakan lama selain orang ramai mematuhi prosedur operasi standard (SOP) yang telah ditetapkan pihak berkuasa.
Menurut salah seorang jemaah, Kolonel bersara Mohd. Yusof Abdul Razak, 72 berkata, dia amat merindui untuk melaksanakan solat tersebut bersama teman rapatnya setelah lebih enam bulan tidak dapat berbuat demikian.
“Di surau sahaja saya dapat berjumpa dengan kawan-kawan kerana kami jarang berjumpa di luar kerana masing-masing sibuk dengan urusan keluarga sendiri.
“Saya mempunyai banyak koleksi gambar aktiviti yang dijalankan di surau ini bersama kawan-kawan, justeru kebenaran menunaikan solat Jumaat di surau merupakan satu rahmat besar,” katanya dengan penuh perasaan ketika ditemui di surau tersebut hari ini.
Seorang lagi jemaah, Talib Abdul Wahid, 70, berkata, kebenaran penambahan kehadiran jemaah oleh pihak Jabatan Agama Islam Selangor (JAIS) dianggap sebagai rahmat dengan hadir awal agar tidak melepaskan peluang tersebut.

“Sememangnya amat merindui bersolat Jumaat terutama apabila kehadiran jemaah dihadkan dalam bilangan kecil sebelum ini.
“Sudah tentunya, saya berharap perkara ini berterusan dengan orang ramai dapat mengimarahkan surau dan masjid setiap kali solat Jumaat dan Fardhu,” katanya.
Sementara itu, Pengerusi Jawatankuasa Surau Al-Ansor, Datuk Zakaria Yusuf berkata, surau tersebut berada dalam kategori surau kebenaran solat Jumaat iaitu, sebanyak 250 jemaah termasuk pentadbir masjid dibenarkan menunaikan solat Jumaat dalam satu-satu waktu.
“Pada minggu hadapan, surau akan melaksanakan tempahan slot solat Jumaat melalui aplikasi Masjid Pro untuk memastikan jumlah kehadiran jemaah untuk menunaikan solat itu diketahui lebih awal.
“Kadang-kadang kita bersimpati orang datang ke surau dengan harapan ada ruang untuk mereka tunaikan solat ini. Jadi, saya nasihatkan mereka mengikut SOP ditetapkan termasuk menerusi aplikasi slot kehadiran itu,” jelasnya. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Maut jatuh ‘flyover’ lepas hantar adik vaksin
Oleh MOHAMAD FAIZAL HASHIM

24 September 2021, 5:17 pm
JOHOR BAHRU – Hasrat murni seorang abang untuk membawa pulang adiknya selepas menerima vaksin Covid-19 berakhir tragedi apabila dia maut selepas tercampak jatuh dari laluan bertingkat Lebuh Raya Lingkaran Penyuraian Timur (EDL) menghala ke Pandan di sini hari ini.
Dalam kejadian pukul 11.20 pagi itu, mangsa yang berusia 21 tahun itu maut di tempat kejadian manakala adiknya berusia 19 tahun mengalami kecederaan ringan apabila terjatuh di lokasi kemalangan.
Menurut Ketua Polis Daerah Johor Bahru Selatan, Asisten Komisioner Raub Selamat, kejadian kemalangan itu dipercayai disebabkan motosikal itu terbabas sendiri dan melanggar tembok konkrik di Kilometer 4 Lebuh Raya EDL.
Pasukan perubatan menghulurkan bantuan awal kepada adik mangsa dalam kemalangan di Kilometer 4, Lebuh Raya EDL, Pandan, Johor Bahru, Johor
Katanya, mangsa difahamkan dalam perjalanan pulang ke rumah di Pasir Gudang selepas menghantar adiknya untuk mendapatkan suntikan vaksin Covid-19 di sebuah Pusat Pemberian Vaksin (PPV) di sini.
“Mangsa yang difahamkan terbabas dan tercampak ke laluan bawah Lebuh Raya EDL, kira-kira pada ketinggian 20 kaki dan mengalami cedera parah di bahagian kepala disahkan meninggal dunia di tempat kejadian.
“Sementara itu, adiknya yang terjatuh di lokasi kejadian itu hanya mengalami kecederaan ringan di jari sahaja,” katanya dalam ketika dihubungi hari ini.

Seorang penunggang motosikal maut selepas tercampak dan jatuh dari flyover Lebuh Raya EDL menghala ke Pandan, Johor Bahru hari ini.
Raub berkata, mayat mangsa dibawa ke Hospital Sultanah Aminah (HSA) untuk dibedah siasat manakala adiknya menerima rawatan pesakit luar di hospital sama.
Kes disiasat di bawah Seksyen 41 (1) Akta Pengangkutan Jalan 1987.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Singapura tidak terdesak buka sempadan
Oleh KHAIRUL MOHD. ALI

24 September 2021, 5:36 pm
JOHOR BAHRU – Kerajaan Singapura didakwa tidak terdesak membuka sempadan Malaysia-Singapura kerana negara republik itu sedang mendapat limpahan ekonomi daripada perbelanjaan rakyat Malaysia yang kini ‘terkurung’ di sana.
Pengerusi Persatuan Pekerja Malaysia di Singapura Negeri Johor, S. Dayalan berkata, sejak sempadan itu ditutup akibat pandemik Covid-19, dianggarkan sebanyak RM14 bilion wang yang sepatutnya dibelanjakan di Malaysia telah dibelanjakan di Singapura.
Menurutnya, berdasarkan statistik terkini, terdapat seramai 215,000 rakyat Malaysia yang masih bekerja di negara berkenaan.
“Disebabkan mereka tidak dapat pulang, jadi mereka perlu berbelanja di Singapura untuk menyara diri dengan anggaran Singapura Dolar (SD1,500) sebulan.
“Berdasarkan kiraan itu, dalam tempoh setahun dianggarkan rakyat Malaysia di Singapura telah membelanjakan 4.5 bilion dolar Singapura, atau bersamaan kira-kira RM14 bilion,” katanya dalam sidang akhbar yang diadakan di pejabatnya di sini hari ini.
Sempadan Malaysia-Singapura yang merupakan sempadan antaranya paling sibuk di dunia telah ditutup sejak negara ini melaksanakan Perintah Kawalan Pergerakan (PKP) pada 18 Mac lalu.

Dalam pada itu, Dayalan berkata, kerajaan Malaysia khususnya Johor perlu mendesak agar sempadan berkenaan dibuka dengan segera.
“Ketika sempadan itu ditutup dahulu, dunia masih belum tahu bagaimana ancaman Covid-19 dan apakah langkah-langkah yang perlu diambil untuk menanganinya.
“Kini setelah setahun lebih, semua pihak sudah sedar akan Prosedur Operasi Standard (SOP) yang perlu dipatuhi selain majoriti rakyat kedua-dua negara sudah divaksin.
“Pembukaan sempadan itu bukan sahaja akan memberi kelegaan kepada ratusan ribu rakyat Malaysia yang bekerja di Singapura tetapi juga membawa limpahan ekonomi kepada negara ini,” ujarnya.
Semalam, Menteri Besar, Datuk Ir. Hasni Mohammad memberitahu Mesyuarat Jawatankuasa Khas Keselamatan Negeri (JKKN) Johor bersetuju mengangkat cadangan SOP pembukaan sempadan Malaysia-Singapura untuk Daily Commuting Arrangement (DCA) kepada Mesyuarat Jawatankuasa Khas Pengurusan Pandemik.
Hasni dilaporkan berkata, SOP itu akan dikemukakan untuk menilai persediaan membenarkan pekerja Malaysia di Singapura berulang-alik sekiranya keputusan pembukaan semula sempadan mencapai kata sepakat.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sempat campak syabu dalam semak
Oleh YATIMIN ABDULLAH

25 September 2021, 9:10 pm
PASIR MAS – Tindakan seorang lelaki mencampakkan dadah jenis syabu seberat 52.9 gram ke dalam semak gagal apabila dia tetap ditahan polis dalam serbuan di sebuah bangsal di Kampung Bechah Tendong di sini semalam.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, serbuan dijalankan pada pukul 10.30 malam selepas polis menerima maklumat mengenai kegiatan melibatkan dadah di kawasan tersebut
Menurutnya, semasa melakukan pemeriksaan di bangsal itu, polis melihat seorang lelaki keluar dari kawasan itu dengan memegang sebuah beg pada tangan kanannya.
“Menyedari kehadiran anggota polis, suspek telah mencampakkan beg tersebut ke dalam semak berhampiran. Polis terus membuat pemeriksaan pada tubuh badan suspek, namun tidak menjumpai barangan salah.
“Polis menjalankan pemeriksaan lanjut di kawasan semak yang terletak di kawasan berhampiran sebelum menemui sebuah beg berzip berwarna hijau yang mengandungi dadah jenis syabu bernilai RM5,290,”katanya kepada pemberita di sini hari ini.
Menurut Mohd. Nasaruddin, polis turut menjumpai peralatan dipercayai digunakan untuk menghisap serta membungkus dadah di dalam beg itu dan turut menahan dua lelaki yang didapati berada di dalam bangsal tersebut.

Tambahnya, kes disiasat mengikut Seksyen 39B Akta Dadah Berbahaya 1952.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ‘kahwini’ periuk nasi
Oleh KOSMO!

25 September 2021, 9:30 pm
JAKARTA – Seorang lelaki menjadi bualan netizen selepas tiga keping foto yang memaparkan dia ‘menikahi’ sebuah periuk nasi tular di Twitter, lapor laman berita Suara.com.
Menurut satu ciapan yang dimuat naik di Twitter @lagidirumah, pengantin lelaki yang bernama Khoirul Anam itu dilihat mengenakan pakaian serba putih sempena majlis ‘pernikahannya’ itu.
“Putih, pendiam dan pandai memasak. Sangat diidamkan,” demikian kenyataan yang ditulis bersama foto-foto tersebut.
Pada foto pertama, Khoirul dilihat menegang periuk nasi itu yang merupakan ‘isteri’ yang selamat ‘dinikahinya’.
Foto kedua pula menunjukkan lelaki itu mengucup periuk nasi tersebut manakala pada foto ketiga pula, dia kelihatan sedang duduk sambil menandatangani sehelai kertas.
Biarpun foto tersebut hanya satu jenaka, aksi Khoirul memecah tawa netizen dengan ramai yang meninggalkan pelbagai reaksi.

“Saya terima nikahnya dengan periuk nasi bersama senduknya,” tulis seorang netizen.
“Sepadan sekali. Anda kelihatan hebat dan ‘pasangannya’ sangat cantik. Nanti anaknya adalah penapis,” kata seorang lagi. – Agensi


United tersungkur di laman sendiri
Oleh KOSMO!

25 September 2021, 9:46 pm
MANCHESTER – Manchester United mengalami kekalahan pertama pada kempen Liga Perdana Inggeris (EPL) musim ini selepas tewas 0-1 kepada Aston Villa pada aksi di Old Trafford sebentar tadi.
Pada perlawanan tersebut, skuad The Red Devils hampir ketinggalan apabila pasukan pelawat terlebih dahulu memiliki dua peluang keemasan di awal saingan menerusi Matt Targett dan Ollie Watkins tetapi gagal memecah gawang yang dikawal rapi oleh penjaga gol, David De Gea.
United yang dikendalikan oleh Ole Gunnar Solksjaer turut memiliki peluang terhidang menerusi percubaan Mason Greenwood tetapi rembatannya berjaya ditangkap kemas oleh Emiliano Martinez.
Pada penghujung babak pertama, United terus ghairah untuk memburu gol tetapi tandukan yang dilakukan oleh kapten pasukan, Harry Maguire berjaya diselamatkan oleh Martinez.
Bersambung pada separuh masa kedua, kedua-dua pasukan saling berbalas serangan tetapi pertahanan ampuh Villa berjaya merantai jentera utama pasukan tuan rumah yang diketuai oleh Cristiano Ronaldo.
Greenwood, Ronaldo dan dua tonggak tengah, Bruno Fernandes serta Paul Pogba terus mengasak benteng Villa tetapi masih tetap menemui jalan buntu.

Kesempatan itu digunakan oleh skuad kendalian Dean Smith untuk meraih gol pada minit ke-88 hasil tandukan tonggak pertahanan, Kortney Hause berjaya menyudahkan hantaran Douglas Luiz.
United hampir meraih mata saguhati apabila diberikan sepakan penalti pada masa kecederaan selepas bola terkena tangan Hause tetapi peluang itu gagal disempurnakan oleh Fernandes.
Keputusan tersebut kekal sehingga tamat perlawanan dan menyaksikan United kini mengumpul 13 mata, manakala Villa meraih 10 mata selepas mengharungi enam perlawanan.
Kekalahan itu juga merupakan yang kedua berturut-turut buat United selepas tersingkir pada saingan Piala Liga Inggeris (EFL) selepas tewas 0-1 kepada West Ham awal pagi Khamis lepas. – AGENSI


Wanita tinggal bersama mayat suami, anak 48 jam
Oleh NUR NAZLINA NADZARI

25 September 2021, 9:04 pm
KANGAR – Seorang lelaki warga emas dan anak lelakinya ditemui mati dipercayai akibat jangkitan Covid-19 di Taman Datuk Setia, Jalan Kaki Bukit dekat sini petang tadi.
Mayat Bakar Yaacob, 79, dan Ahmad Rizal Bakar, 53, ditemui anggota polis yang tiba pada pukul 5.30 petang tadi selepas menerima laporan daripada jiran mangsa.
Seorang wanita yang juga isteri warga emas tersebut pula ditemui dalam keadaan murung.
Wanita terbabit dipercayai tinggal bersama mayat suami dan anak lelakinya itu yang disyaki meninggal dunia dua hari lalu.
Ketua Polis Daerah Kangar, Superintendan Wari Kiew berkata, polis yang tiba di lokasi kejadian mendapati pintu rumah dalam keadaan tertutup tetapi tidak berkunci.
Katanya, pihaknya menemui mayat anak pasangan itu yang sudah kembung dan dipercayai telah meninggal dunia beberapa hari lalu.

“Mayat bapanya pula didapati terbaring di ruang makan rumah dalam keadaan sempurna,” katanya di sini hari ini.
Menurutnya, pemeriksaan ke atas badan mayat mangsa yang dibuat secara rambang mendapati tiada unsur perbuatan jenayah.
“Pemeriksaan tidak dapat dilakukan dengan terperinci kerana dikhuatiri dijangkiti virus Covid-19,” jelasnya.
Tambahnya, mayat kedua-dua mangsa dibawa ke Hospital Tuanku Fauziah (HTF) untuk dibuat pemeriksaan Covid-19 dan tindakan seterusnya.
“Wanita itu juga dibawa ke HTF menggunakan ambulans kerana disyaki mengalami kemurungan,” katanya sambil memberitahu kes diklasifikasikan sebagai mati mengejut.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


City benam Chelsea di Stamford Bridge
Oleh KOSMO!

25 September 2021, 9:38 pm
LONDON – Juara bertahan Liga Perdana Inggeris (EPL), Manchester City kembali membuktikan status mereka sebagai pencabar utama selepas menewaskan juara Eropah, Chelsea 1-0 di Stadium Stamford Bridge sebentar tadi.
Kemenangan itu amat bermakna buat The Citizens yang kembali berada pada landasan terbaik selepas sekadar seri tanpa jaringan dengan Southampton minggu lalu.
Bukan itu sahaja, ia juga menyaksikan City meleburkan rekod cemerlang Chelsea yang akhirnya mengalami kekalahan pertama selepas mengharungi lima perlawanan EPL setakat ini.
Aksi yang dipamerkan barisan pemain Pep Guardiola sememangnya berada dalam kelas tersendiri apabila mendominasi perlawanan dengan memegang 60 peratus penguasaan permainan.
Ia terbukti apabila City berjaya melakukan 15 percubaan ke arah gawang Chelsea yang sekadar memiliki lima peluang sahaja sepanjang 90 minit permainan itu.
Bagaimanapun, jentera serangan City tidak diberikan laluan mudah oleh benteng pertahanan The Blues apabila terpaksa menunggu sehingga minit ke-52 untuk membuka tirai jaringan melalui Gabriel Jesus.

City berpeluang untuk menambah jaringan tetapi beberapa percubaan seterusnya daripada Jesus dan Jack Grealish berjaya dinafikan penjaga gol Chelsea, Edouard Mendy.
Hasrat Chelsea untuk meraih sekurang-kurangnya satu mata dalam perlawanan itu tidak kesampaian apabila jaringan Romelu Lukaku pada minit ke-62 dibatalkan selepas Kai Havertz didapati berada dalam kedudukan ofsaid.
Kekalahan Chelsea pastinya membuatkan pengurus, Thomas Tuchel ‘pening kepala’ untuk mencari formula terbaik kerana selepas ini mereka bakal berdepan jaguh Itali, Juventus untuk aksi Liga Juara-Juara pada Khamis ini.
City pula pastinya meraih suntikan semangat terbaik sebelum berkunjung ke Parc des Princes menentang Paris Saint-Germain pada Rabu ini. – AGENSI


Norris raih petak hadapan GP Rusia
Oleh KOSMO!

25 September 2021, 9:32 pm
SOCHI – Pelumba pasukan McLaren, Lando Norris melakar kejutan apabila menyambar petak hadapan pada sesi kelayakan Grand Prix (GP) Rusia yang berlangsung di Litar Sochi sebentar tadi.
Catatan masa 1:41.993 saat (s) yang dilakukan pelumba British itu sekali gus menyaksikan dia meraih petak hadapan pertama dalam kariernya menjelang perlumbaan sebenar esok.
Bagaimanapun, Norris terpaksa menunggu sehingga ke penghujung sesi kelayakan selepas menukar tayar lembut dan perlu menyesuaikan jentera dengan keadaan litar yang beransur kering.
“Satu perasaan yang cukup hebat. Saya akui sesi kelayakan ini cukup gila dan langsung tidak jangka untuk berada di petak hadapan pada perlumbaan esok, terima kasih kepada pasukan.
“Saya ambil risiko untuk menggunakan tayar lembut pada penghujung sesi dan perlu mengekalkan suhu tayar. Ianya sangat sukar tetapi pertaruhan yang dibuat nyata berbaloi,” katanya sebaik sesi kelayakan tamat.
Mengiringi Norris di barisan hadapan esok adalah pelumba pasukan Ferrari, Carlos Sainz yang menempah petak kedua, manakala George Russell dari pasukan Williams di petak ketiga.

Sementara itu, pendahulu kejuaraan dunia dari pasukan Red Bull, Max Verstappen akan memulakan perlumbaan esok di petak terakhir selepas menggunakan unit kuasa baharu selain dikenakan penalti tiga petak grid.
Turut mengalami nasib sama adalah pelumba pasukan Williams, Nicholas Latifi dan Ferrari, Charles Leclerc apabila masing-masing akan memulakan perlumbaan di petak ke-18 dan 19 selepas menggunakan enjin baharu. K! ONLINE


‘Saya tak sangka bertemu jodoh dengan Ezlynn’
Oleh MUHD AFIQ AL-HAFIZ MAT YUSOF

25 September 2021, 10:07 pm
PETALING JAYA – “Saya tahu dia artis tapi tak sangka boleh bertemu jodoh dengannya,” kata Wan Mohd. Hafizam Wan Ismail, 45, yang mengesahkan perkahwinan dengan penyanyi, Ezlynn Ariffin, 39.
Beliau yang dihubungi Kosmo! sebentar tadi berkongsi berita gembira tersebut dan menceritakan kisah detik perkenalan mereka.
“Ada satu perkara mengenai Ezlynn yang saya suka iaitu dia amat menitik beratkan soal solat. Dia amat menjaga perkara tersebut walaupun sesibuk mana pun.
“Saya sendiri tidak menyangka akan bertemu jodoh dengannya kerana saya hanya orang biasa manakala dia seorang penyanyi terkenal,” kata penderma hati pertama negara itu hari ini.
Bercerita mengenai detik awal perkenalan mereka, Hafizam memberitahu, ia bermula dalam satu program amal membabitkan sebuah badan bukan kerajaan (NGO) sekitar tahun lalu.
“Pada mulanya, kami bekerjasama dalam satu program amal di sekitar Kuala Lumpur pada tahun lalu. Saya hanya mengenali dia(Ezlynn) sebagai seorang penyanyi dan sudah semestinya dia tidak mengenali saya,” selorohnya.

Katanya, mereka tidak pernah merancang untuk mendirikan rumah tangga apa lagi untuk bertemu jodoh.
“Saya sendiri tidak menyangka bertemu jodoh dengannya kerana perkara ini berlaku dalam tempoh yang singkat. Saya hanya menjalani babak-babak percintaan selepas berkahwin dengan Ezlynn.
“Sebelum ini, saya ada memberitahu hasrat untuk berkahwin kepada ibu bapa Ezlynn termasuk keluarga saya dan mereka telah bersetuju. Saya telah dinikahkan sendiri oleh bapa Ezlynn dalam satu majlis yang sangat ringkas pada dua minggu lalu di rumah Ezlynn.
“Majlis pernikahan itu dijalankan secara ringkas dan segala urusan berjalan lancar. Saya juga memohon orang ramai mendoakan perkahwinan kami kekal dan bahagia hingga ke akhirat,” jelasnya.
Wan Mohd. Hafizam pernah menggemparkan seluruh tanah air pada 23 tahun lalu selepas mendermakan sebahagian hatinya kepada Afiq Iqmal yang berusia 14 bulan ketika itu walaupun tiada pertalian darah antara mereka. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penunggang maut motosikal bertembung lori
Oleh MOHD SYALMIZI HAMID

25 September 2021, 10:26 pm
SEBERANG PERAI – Seorang penunggang motosikal terbunuh selepas terbabit kemalangan jalan raya dengan sebuah lori di Jalan Permatang Bogak, Kepala Batas di sini hari ini.
Dalam kejadian kira-kira pukul 3.40 petang itu, mangsa lelaki berusia 20 tahun itu maut di tempat kejadian dipercayai akibat kecederaan parah.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, siasatan polis mendapati, lori dipandu seorang lelaki itu datang dari arah Permatang Tiga menghala ke lampu isyarat Permatang Sintok.
“Ketika kejadian, motosikal jenis Yamaha 135LC yang ditunggang mangsa datang dari arah bertentangan dan cuba memotong sebuah motosikal lain.
“Motosikal mangsa telah memasuki laluan lori sebelum melanggar bahagian hadapan kenderaan itu di sebelah kanan,” katanya dalam satu kenyataan hari ini.
Beliau berkata, akibat kejadian itu, mangsa disahkan meninggal dunia di tempat kejadian dipercayai akibat kecederaan parah pada kepala.

Menurut Noorzainy lagi, mayat mangsa dihantar ke Hospital Kepala Batas di sini bagi urusan bedah siasat selepas ujian calitan Covid-19 selesai dilakukan.
Kes disiasat mengikut Seksyen 41(1) Akta Pengangkutan Jalan 1987. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Cecair merah di tanah perkuburan bukan darah
Oleh NOR SHAFAWATI YUP

25 September 2021, 10:36 pm
SEREMBAN – Tanah Perkuburan Islam Forest Height, Senawang di sini yang tular di media sosial Facebook selepas didakwa terdapat aliran cecair berwarna merah sebenarnya bukan darah.
Ahli Dewan Undangan Negeri (ADUN) Paroi, Datuk Mohamad Taufek Abd. Ghani berkata, kawasan perkuburan tersebut mempunyai aliran mata air dan kandungan tanahnya mempunyai batuan bewarna merah sekali gus apabila ia bercampur telah mengakibatkan berlaku limpahan air bewarna merah di kawasan itu.
“Kami juga sedia maklum bahawa kawasan tapak tanah perkuburan tersebut dahulunya adalah kawasan berpaya dan memang sering berlaku limpahan air terutama ketika waktu hujan.
“Sehubungan itu, mengambil kira perkara tersebut, pihak MBS membuat keputusan untuk menutup tanah perkuburan tersebut kerana lot tanah yang tinggal tidak lagi sesuai untuk dikebumikan jenazah,” katanya ketika dihubungi di sini hari ini.
Terdahulu, beliau bersama Datuk Bandar Majlis Bandaraya Seremban (MBS), Datuk Masri Razali dan pegawai-pegawai daripada Jabatan Mineral dan Geosains telah melakukan lawatan ke tapak perkuburan tersebut petang tadi.
Baru-baru ini tular di media sosial Facebook apabila ramai dalam kalangan netizen tertanya-tanya berhubung situasi sebenar di Tanah Perkuburan Islam Forest Height susulan terdapat cecair berwarna yang mengalir disitu sama ada darah atau sebaliknya.

Dalam pada itu, Mohamad Taufek berkata, disebabkan penutupan tanah perkuburan itu, buat masa ini urusan pengebumian jenazah umat Islam di kawasan sekitar Paroi dan Senawang akan dipindahkan ke Tanah Perkuburan Islam di Bandar Ainsdale di sini.
Beliau berkata, tanah perkuburan tersebut akan ditutup sementara sehingga kerja-kerja pembinaan teres di sebidang tanah yang terletak bersebelahan tanah perkuburan itu siap.
“Tanah itu juga akan digunakan sebagai tapak tanah perkuburan. Kerja-kerja pembinaan teres sedang dilakukan bagi mengelakkan berlakunya hakisan di tanah tersebut, ia dijangka siap kira-kira dua bulan lagi.
“Buat sementara Tanah Perkuburan Islam Forest Heights akan ditutup, bagaimanapun aktiviti ziarah masih boleh dijalankan,” katanya lagi.
Sehubungan itu, beliau berkata, orang ramai khususnya umat Islam diminta tidak bimbang dan memperbesarkan isu limpahan air bewarna merah yang berlaku di tanah perkuburan tersebut.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ditemui lemas sah bunuh diri
Oleh NUR SHARIEZA ISMAIL

25 September 2021, 9:15 pm
SEPANG – Polis mengesahkan mayat seorang lelaki yang ditemui di sebuah tasik di Taman Meranti Jaya, pagi tadi dipercayai akibat perbuatan membunuh diri.
Ketua Polis Daerah Sepang, Asisten Komisioner Wan Kamarul Azran Wan Yusof berkata, ia berdasarkan kepada siasatan awal tempat kejadian yang menemui sebuah motosikal jenis Honda Dash telah ditinggalkan bersama serangkai anak kunci, topi kaledar dan telefon bimbit dipercayai milik mangsa.
“Juga ditemui sepasang selipar disyaki milik mangsa ditinggalkan yang menghala ke lombong tersebut,” katanya kepada pemberita di sini hari ini.
Beliau berkata, mangsa yang berusia 39 tahun itu ditemui pada kedalaman air tujuh meter dan berjarak tiga meter dari tebing pada pukul 9.30 pagi.
“Si mati ditemui di bawah tumbuhan jenis kiambang lengkap berbaju T berwarna merah (logo harimau) dan berseluar jeans berwarna hitam.
“Jangka masa kematian dianggarkan hampir 24 jam, bagaimanapun tiada sebarang kecederaan atau tanda akibat perbuatan jenayah terhadap mayat si mati,” katanya.

Jelas beliau, mayat dihantar ke Forensik Hospital Serdang untuk bedah siasat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sudah terang nampak ‘burung’ masih ada yang kata ‘deepfake’
Oleh MOHD. HAIKAL ISA

25 September 2021, 8:57 pm
PETALING JAYA – Aktivis kemanusiaan sensasi, Caprice mempertahankan tindakannya mengajuk aksi lucah dan tidak senonoh seorang lelaki mirip pendakwah bebas popular tanah air.
Getus Caprice atau nama lengkapnya, Ariz Ramli 33, apa yang dilakukannya individu terbabit jauh lebih melampau berbanding tindakannya yang hanya ingin menegakkan kebenaran.
“Menganjing (mengajuk) benda paling minimum yang saya buat. Apa yang melampau apabila seorang ulama, seorang ustaz yang sepatutnya menyebarkan ajaran Islam telefon seorang gadis dan melayangkan aksi ciuman.
“Melampau apabila sesorang menghantar mesej kepada seorang wanita tanya ‘hang punya suami ada sebelah atau tidak’. Itu melampau tapi adakah kalian cakap tentangnya?,” ujar Caprice menerusi beberapa muat naik video dalam Instastory.
Caprice yang juga berprofesi penyanyi rap itu turut memberi analogi bahawa suatu ketika dahulu, seorang ahli politik negara dimasukkan ke dalam penjara walaupun bukti tidak kukuh.
Katanya, sudah terang lagi bersuluh video yang kian tersebar dalam kalangan orang ramai itu bukan bersifat palsu atau ‘deepfake’.

“Kalian tahu apa yang gila, dulu ada seorang ahli politik masuk penjara sebab dituduh main buntut. Video tak jelas, buntut pun tak nampak tapi boleh masuk penjara.
“Yang ini, sudah terang kalian boleh nampak burung (alat sulit) namun masih ada yang kata benda ini ‘deepfak’e. Malaysia, sejak bila (bahagian) burung pun boleh ‘deepfake’,” tegas pelantun lagu Lenglui itu.
Deepfake ialah teknik pemalsuan atau bahantara yang menggantikan rupa atau wajah seseorang dalam media audiovisual sedia ada (baik gambar atau video) dengan rupa orang yang lain menggunakan rangkaian neural buatan.
Dalam pada itu, Caprice menasihatkan, dunia sekarang sedang berada pada fasa akhir zaman dan tidak semua perkara yang berlandaskan fizikal seorang sahaja atau boleh dilihat dengan mata kasar. Katanya, semua itu sudah tertulis dalam al-Quran dan hadis.
“Kalau kalian baca al-Quran dan hadis, orang yang betul tak nampak betul dan orang yang tak betul nampak betul. Selamat datang ke akhir zaman.
“Kalau kalian tak faham Inggeris, saya faham tapi sekurang-kurangnya tolonglah faham al-Quran dan hadis.
“Dan, kalau kalian tak tetap tak faham, jangan buat saya lukiskan untuk anda semua. Kalau kalian nak saya lukis, saya boleh buat. Jangan cabar saya, saya boleh lukis (untuk beri gambaran keadaan sebenar yang berlaku),” katanya serius namun penuh sarkastik.
Terdahulu, Situasi dan konflik bertambah tegang apabila seorang pendakwah bebas, Firdaus Wong Wai Hung menerusi siaran Telegramnya mendedahkan rakaman suara, video dan tangkap layar perbualan lucah, dikatakan milik seorang pendakwah yang popular dengan sikap dermawan itu.
Pada 20 Ogos lalu, Polis Diraja Malaysia mula membuka siasatan terhadap seorang pendakwah itu atas tuduhan melakukan gangguan seksual.
Kemudian, pada 21 September, Kosmo! Online melaporkan bahawa Caprice yang baru sahaja pulang ke Malaysia selepas dua bulan berada di Jordan dan Mesir telah ‘mengisyitiharkan perang terhadap mereka yang berselindung di sebalik kesucian agama termasuk golongan pedofilia.– K! ONLINE


Lelaki maut teguk air berkarbonat secara pantas
Oleh KOSMO!

25 September 2021, 8:30 pm
BEIJING – Seorang lelaki di China maut selepas meminum sebotol air minuman Coca-Cola sebanyak 1.5 liter secara pantas dalam masa 10 minit, lapor portal berita MailOnline kelmarin.
Menurut pasukan perubatan, lelaki berusia 22 tahun yang tidak didedahkan identitinya itu meninggal dunia akibat penghasilan gas yang pantas di dalam badannya, sekali gus memberi kesan kepada kadar oksigen dalam hati.
Mangsa sebelum itu pergi ke sebuah hospital di Beijing enam jam selepas meminum air minuman tersebut, selepas mengadu berasa sakit dan perutnya membengkak.
Dia memaklumkan kepada doktor bahawa telah meminum sebotol air Coca-Cola dengan pantas untuk menghilangkan rasa dahaga akibat cuaca panas.
Minuman tersebut diteguk terlalu cepat sehingga menyebabkan gas berkumpul dalam usus lelaki berkenaan, menyebabkan salah satu saluran darah utama ke bahagian hatinya bocor akibat tekanan.
Penulis utama bagi laporan kes tersebut, Qiang He, menyatakan bahawa kakitangan perubatan segera berusaha untuk melepaskan gas dari sistem pencernaan lelaki itu.

Dia juga diberi ubat untuk membantu melindungi hatinya selain beberapa ikhtiar untuk menstabilkan fungsi badan yang lain daripada mengalami kerosakan selanjutnya.
Selepas 12 jam, ujian darah menunjukkan lelaki itu mengalami kerosakan hati yang serius. Keadaannya semakin merosot dan akhirnya didapati meninggal dunia 18 jam selepas menerima rawatan. – AGENSI


JKN mohon maaf insiden 7 mangsa terperangkap dalam lif
Oleh NORLIDA AKMAR IDROS

25 September 2021, 8:20 pm
ALOR SETAR – Jabatan Kesihatan Negeri Kedah memohon maaf berhubung insiden tujuh individu termasuk tiga bayi yang terperangkap hampir setengah jam di dalam lif Klinik Kesihatan Bandar Alor Setar semalam.
Pengarahnya, Dr. Othman Warijo berkata, pihaknya telah melakukan siasatan awal berhubung kejadian tersebut yang turut tular di media sosial sejak pagi semalam.
Katanya, kejadian berlaku pukul 9.05 pagi semalam melibatkan masing-masing tiga wanita dan bayi serta seorang lelaki.
“Siasatan awal mendapati berlaku masalah teknikal pada sistem lif tersebut.
“Kejadian disedari oleh pengawal keselamatan yang bertugas setelah penggera keselamatan lif berbunyi,” katanya dalam satu kenyataan di sini hari ini.
Kata beliau, pengawal keselamatan terbabit kemudian berkomunikasi dengan mangsa yang terperangkap dan meminta mereka bertenang sebelum bantuan tiba.

“Pihak klinik telah membuat aduan segera kepada pihak syarikat konsesi penyelenggaraan yang telah dilantik,” ujarnya.
Menurutnya, pihak juruteknik syarikat lif berkompeten dan anggota Jabatan Bomba dan Penyelamat Malaysia (JBPM) telah tiba pada masa yang sama pukul 9.23 pagi.
“Pintu lif telah berjaya dibuka pada pukul 9.33 pagi dan kesemua mangsa berjaya dikeluarkan dengan selamat.
“Terdapat seorang mangsa berada dalam keadaan cemas dan bantuan telah diberikan oleh pegawai perubatan yang bertugas di klinik kesihatan itu dan kembali stabil,” jelasnya.
Tambahnya, pada masa ini, lif tersebut telah dihentikan penggunaan serta-merta sehingga siasatan teknikal selesai serta disahkan selamat digunakan.
“Kita akan melakukan siasatan terperinci berkaitan isu berbangkit,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jakim perjelas status halal lebih 100 produk di Facebook
Oleh MOHD. HUSNI MOHD. NOOR

25 September 2021, 7:58 pm
PUTRAJAYA – Jabatan Kemajuan Islam Malaysia (Jakim) menerusi Bahagian Hab Halalnya sudah mengeluarkan lebih 100 penjelasan berhubung isu status produk halal di pasaran tempatan.
Setakat hari ini, Jakim mengeluarkan 107 koleksi jawapan dan penjelasan isu status halal bermula sejak tahun 2016.
Bahagian Hab Halal Jakim menerusi hantaran di Facebook berkata, saban hari Jakim menerima banyak pertanyaan berhubung status halal produk dengan kebanyakan kembali tular biarpun sudah dijelaskan pihaknya sebelum ini.
“Kami kembali menerima banyak pertanyaan awam berkenaan status halal pelbagai produk di pasaran yang didakwa tidak halal termasuk produk minuman jenama Fanta, roti jenama Massimo, Kod E dan sebagainya.
“Kesemua isu halal yang menular dan berulang serta tidak benar itu telah dijawab oleh pihak Jakim sejak tahun 2016,” katanya.
Katanya, bagi memudahkan pengguna, pihaknya mengumpulkan koleksi jawapan dan penjelasan itu di bawah satu pautan sebagai rujukan umat Islam di negara ini.

Koleksi jawapan itu boleh boleh dilihat menerusi pautan bertajuk Penjelasan Berkenaan Isu-Isu Halal Yang Tular (viral) di pautan Facebook Bahagian Hab Halal.
Ia boleh dilihat menerusi pautan, https://m.facebook.com/HabHalalJakim/photos/?tab=album&album_id=744506395708636&ref=page_internal&_rdr. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Zakar mereput selepas 2 bulan tersekat dalam botol plastik
Oleh KOSMO!

25 September 2021, 7:30 pm
KATHMANDU, NEPAL – Tindakan seorang lelaki yang memasukkan zakarnya ke dalam sebuah botol minuman plastik kerana ketagihan seks mengundang padah apabila alat sulitnya itu menjadi reput selepas dibiarkan selama dua bulan, lapor portal berita MailOnline semalam.
Lelaki berusia 45 tahun yang tidak didedahkan identitinya itu mengakui bahawa dia memasukkan zakarnya ke dalam botol plastik tersebut untuk mencengkam zakarnya bagi memperoleh kepuasan seksual.
Menurut doktor, kaedah tersebut boleh menyebabkan gangguan pada peredaran darah, seterusnya menyebabkan zakar mereput.
Pasukan perubatan di Institut Sains Kesihatan Koirala berkata, zakar lelaki itu menjadi sangat bengkak akibat kekurangan aliran darah selain dia turut berdepan dengan risiko kerosakan zakar yang berpanjangan.
Mereka terpaksa mengeluarkan zakar lelaki itu daripada botol tersebut dengan menggunakan pemotong wayar kabel untuk mengembalikan aliran darah dan tisu badan.
“Kaedah mencengkam kemaluan sering digunakan oleh pesakit mental bagi memperbaiki prestasi seksual mereka dengan memanjangkan jangka masa ereksi,” kata pasukan perubatan itu.

Selepas dirawat, lelaki tersebut dilaporkan tidak kembali ke hospital itu untuk pemeriksaan susulan dan pasukan perubatan tidak mengetahui sama ada dia telah sembuh atau sebaliknya. – AGENSI


Beruang peluk, kucup patung disangka beruang betina
Oleh KOSMO!

25 September 2021, 8:00 pm
JACKSON HOLE, WYOMING –  Seorang lelaki berjaya merakam detik-detik seekor beruang jantan yang memeluk dan mengucup sebuah patung di belakang rumahnya kerana disangka beruang betina, lapor portal berita MailOnline, semalam.
Doug Yarrow, 75, berada di kediamannya di Wyoming, Amerika Syarikat apabila dia terlihat seekor beruang hitam yang berjalan-jalan di bahagian kolam rumahnya sebelum memeluk patung beruang yang diletakkan di situ.
Beruang tersebut memeluk dan cuba bermesra dengan patung beruang itu namun dilihat kecewa kerana ia tidak memberikan sebarang reaksi.
“Beruang itu kelihatan seperti sedang mencari pasangan baharu. Ia menggeselkan tubuhnya pada patung tersebut.
“Selepas melihat aksinya itu, saya tidak dapat menahan ketawa,” kata Yarrow.
Menurut Yarrow, memandangkan dia tinggal berdekatan dengan Taman Negara Grand Teton, laman belakang rumahnya sering dikunjungi haiwan liar. Justeru, dia memasang kamera penjejak untuk merakam penemuan yang menarik. – AGENSI


PKPD di Kampung Bambangan, Sabah Isnin depan
Oleh AMREE AHMAD

25 September 2021, 8:41 pm
PUTRAJAYA – Sebuah perkampungan di Sabah, menjadi lokaliti tunggal di negara ini yang akan dikenakan Perintah Kawalan Pergerakan Diperketatkan (PKPD) bermula lusa iaitu Kampung Bambangan di Daerah Telupid.
Perkampungan kecil nelayan yang terkenal sebagai pusat rekreasi dan pelancongan tempatan itu mempunyai kurang daripada 100 buah keluarga berpendapatan rendah.
Ketika ini, daerah berkenaan merekodkan jumlah kumulatif kes positif Covid-19 sebanyak 2,313 dengan semalam Jabatan Kesihatan Sabah mencatatkan 429 kes masih aktif.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, tiga lagi lokaliti di negeri tersebut ditamatkan PKPD serentak esok, lebih awal daripada dijadualkan.
“Ia melibatkan Perumahan IOI Plantations Unico Oil Mill Sdn. Bhd. di Segama, Lahad Datu dan Kampung Dumpiring, Ranau,” katanya dalam satu kenyataan hari ini.
Di Pahang pula, katanya, PKPD berakhir membabitkan Ladang Insanjaya dan Ladang Darabit, Mukim Bebar, Daerah Pekan seperti dijaduakan setelah dilaksanakan PKPD pada 13 September lalu.

“Di Kelantan, dua lokaliti diwartakan PKPD sejak 15 September, tamat lebih awal esok iaitu Kampung Bendang Pak Yong dan Kampung Simpangan, Mukim Pengkalan Kubur, Tumpat,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


475 kes VOC dikesan, kes sembuh atasi kes harian
Oleh SITI A'ISYAH SUKAIMI

25 September 2021, 8:08 pm
PUTRAJAYA – Terdapat 475 kes melibatkan jangkitan Variant of Concern (VOC) dikesan di seluruh negara menerusi kajian berterusan dari 13 September hingga hari ini.
Ketua Pengarah Kesihatan, Tan Sri Dr. Noor Hisham Abdullah berkata, kesemua VOC yang dikesan itu terdiri daripada 472 kes varian Delta (B.1.617.2) dan tiga kes varian Beta (B.1.351).
Menurutnya, ini menjadikan jumlah kumulatif kes yang dijangkiti oleh virus SARS-CoV-2 dikategorikan sebagai VOC dan Variant of Interest (VOI) adalah sebanyak 1,860 kes.
“Daripada jumlah tersebut, 1,840 kes adalah VOC manakala 20 kes adalah VOI. Sehingga kini, bagi VOC terdapat sebanyak 1,612 kes varian Delta, 214 kes varian Beta, dan 14 kes varian Alpha.
“Bagi VOI pula, terdapat sebanyak 13 kes varian Theta, empat kes varian Kappa dan tiga kes varian Eta,” katanya dalam satu kenyataan di sini hari ini.
Ujarnya lagi, kesemua 475 kes tersebut ditemui di Sarawak (302), Selangor (54), Sabah (28), Pulau Pinang (24), Pahang (17), Johor (13), Kuala Lumpur (12), Perlis (7), Terengganu (6), Kedah (5), Negeri Sembilan (4) serta Melaka, Putrajaya dan Kelantan (masing-masing satu kes).

Ia dikesan menerusi kajian oleh Institute of Health and Community Medicine (IHCM-UNIMAS), Malaysia Genome Institute (MGI), Integrative Pharmacogenomics Institute (iPROMISE-UiTM), Institute for Medical Research (IMR), UKM Medical Molecular Biology Institute (UMBI-UKM), dan Tropical Infectious Diseases Research & Education Centre (TIDREC-UM).
Berhubung situasi Covid-19 semalam, Dr. Noor Hisham berkata, kes sembuh merekodkan sebanyak 18,074 kes sekali gus mengatasi kes harian sebanyak 13,899 kes termasuk enam daripadanya kes import.
“Terdapat 1,071 kes sedang dirawat di Unit Rawatan Rapi dan 601 kes memerlukan bantuan pernafasan. Daripada 13,899 kes, 211 kes (1.5 peratus) kategori tiga, empat dan lima serta 13,688 kes (98.5 peratus) kategori satu dan dua,” ujarnya.
Sementara itu, katanya, 12 kluster baharu dikenal pasti terdiri daripada lima kluster tempat kerja, tiga kluster kumpulan berisiko tinggi, dua kluster komuniti dan masing-masing satu kluster pendidikan lain serta keagamaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sembilan ditahan kes tetak sampai mati
Oleh NUR SHARIEZA ISMAIL

25 September 2021, 7:42 pm
SEPANG – Polis menahan sembilan lelaki yang disyaki terbabit dalam kejadian tetak hingga menyebabkan kematian seorang penganggur di Taman Pantai Sepang Putra, Sungai Pelek di sini pada 11 September lalu.
Mereka ditahan bagi membantu siasatan di bawah Seksyen 302 Kanun Keseksaan kerana membunuh.
Ketua Polis Daerah Sepang, Asisten Komisioner Wan Kamarul Azran Wan Yusof berkata, kesemua suspek yang ditahan itu adalah mereka yang pergi ke tempat kejadian.
“Jadi, polis tahan kesemua mereka bagi membolehkan siasatan lebih lanjut dilakukan dan reman ke atas kesemua suspek telah pun dilakukan sebanyak dua kali,” katanya kepada Kosmo! di sini hari ini.
Beliau berkata, polis kini sedang melengkapkan kertas siasatan tetapi masih dalam proses mendapatkan keterangan bagi mengenal pasti siapa di antara suspek yang ditahan itu yang menetak dan memukul mangsa.
“Apabila kertas siasatan siap, barulah akan diserahkan kepada pihak Timbalan Pendakwaraya bagi tujuan pendakwaan. Setakat ini, polis mengenal pasti motif kejadian adalah kerana berbalah mulut,” katanya.

Sebelum ini, Kosmo! melaporkan polis menahan empat lelaki disyaki terbabit dalam kejadian tetak sehingga menyebabkan seorang lelaki maut di Taman Pantai Sepang Putra.
Dalam kejadian pukul 11.30 malam itu, seorang lelaki berusia 45 tahun maut akibat ditetak dan dipukul di belakang badan disyaki dengan menggunakan senjata tajam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penumpang serang kru pesawat kerana tiada isyarat telefon
Oleh KOSMO!

25 September 2021, 9:00 pm
SAN JUAN, Puerto Rico – Seorang penumpang sebuah pesawat dari Boston ke San Juan, Puerto Rico ditahan selepas menyerang seorang kru penerbangan dan mendesak untuk memasuki kokpit pesawat, lapor akhbar Daily Star semalam.
Insiden tersebut berlaku pada malam Rabu lalu (waktu tempatan) tidak lama sebelum pesawat Jet Blue itu mendarat di San Juan.
Penumpang tersebut, Khalil El Dahr dilaporkan secara tiba-tiba menjadi marah selepas panggilan telefon yang dibuatnya gagal kerana kekurangan isyarat.
Dia kemudiannya menimbulkan kekecohan sebelum kru penerbangan cuba menenangkannya dan membawa lelaki itu ke tempat duduknya semula.
Khalil bagaimanapun terus meluru ke arah dek pesawat dan menarik kolar pakaian seorang kru penerbangan sehingga dia sukar untuk bernafas serta turut menendang dada kru tersebut.
Seramai tujuh orang kru penerbangan kemudiannya berjaya menghalang lelaki itu daripada memasuki ruang kokpit dan memberikannya tempat duduk di bahagian belakang pesawat itu.

Sebaik sahaja pesawat itu mendarat di San Juan, pihak berkuasa undang-undang kemudian mengambil alih insiden itu dan lelaki tersebut didakwa atas kesalahan mengganggu kru penerbangan. – AGENSI


Lelaki terima 4,000 panggilan sehari gara-gara Squid Game
Oleh KOSMO!

25 September 2021, 5:41 pm
SEOUL – Seorang lelaki di Korea Selatan menerima tempias populariti drama bersiri Netflix, Squid Game apabila nombor telefonnya digunakan oleh salah seorang pelakon iaitu Gong Yoo dalam naskhah tersebut.
Menurut laporan Korean Herald, watak Gong Yoo dalam satu babak Squid Game memaparkan nombor telefon pada kad perniagaannya dan ia telah dihafal oleh peminat.
Jika pada kebiasaan, nombor yang digunakan dalam drama atau filem adalah palsu, namun kali ini, ia sebenarnya talian aktif dan masih digunakan oleh pemilik sebenar di luar drama.
Lelaki tersebut yang tidak menonton Squid Game mengakui menerima lebih 4,000 panggilan dan pesanan ringkas sehari sejak beberapa minggu lepas.
“Saya sudah menggunakan nombor ini selama 10 tahun dan ini adalah kali pertama hal seperti ini berlaku.
“Salah seorang pemanggil yang memaklumkan bahawa nombor telefon saya digunakan dalam drama Squid Game,” kata lelaki yang tidak didedahkan identitinya.

Isu ini telah dipanjangkan kepada pihak pengurusan Netflix Korea yang berjanji akan menyiasat perkara tersebut dan berjanji akan menghubungi pemilik sebenar nombor telefon berkenaan. – Agensi


Ular sawa terperangkap di kilang ayam
Oleh ISKANDAR SHAH MOHAMED

25 September 2021, 5:34 pm
KUALA SELANGOR – Pekerja sebuah kilang memproses ayam di Kampung Bukit Belimbing di sini terkejut apabila menemui seekor ular sawa batik yang terperangkap di tempat pembersihan premis itu hari ini.
Kejadian kira-kira pukul 10.30 pagi itu disedari seorang pekerja yang melihat reptilia seberat 10 kilogram (kg) dan sepanjang empat meter berkenaan cuba memasuki kilang tersebut.
Pegawai Pasukan Angkatan Pertahanan Awam (APM) Kuala Selangor, Leftenan Muda (PA) Suzaini Sulaiman berkata, sepasukan lima anggota termasuk pegawai bergegas ke lokasi kejadian sejurus menerima panggilan pada pukul 11 pagi.
“Pemeriksaan lanjut mendapati ular itu masih terperangkap di tempat pembersihan ayam berkenaan.
“Operasi menangkap reptilia itu kemudian dilakukan dengan menggunakan peralatan khas bagi mengelak ia bertindak agresif,” katanya ketika dihubungi hari ini.
Menurut beliau, operasi berjalan lancar dan ular tersebut berjaya ditangkap dalam tempoh lima minit.

Ujarnya, reptilia berkenaan akan diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut.
Tambah Suzaini, ketika kejadian pihaknya dalam perjalanan menuju ke pusat pemindahan sementara (PPS) di Sekolah Kebangsaan (SK) Bukit Belimbing untuk menguruskan mangsa banjir.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Segerakan semakan semula MM2H – Sultan Ibrahim
Oleh MOHAMAD FAIZAL HASHIM

25 September 2021, 5:43 pm
JOHOR BAHRU – Sultan Johor, Sultan Ibrahim Sultan Iskandar bertitah kerajaan perlu menyegerakan semakan semula syarat ketat Program Malaysia Rumah Keduaku (MM2H) yang ditetapkan baru-baru ini.
Sultan Johor membangkitkan isu berkenaan ketika menerima mengadap Perdana Menteri, Datuk Seri Ismail Sabri Yaakob pada hari ini.
Sultan Ibrahim bertitah, Johor merupakan antara destinasi utama pelaburan asing, selain negeri ini juga antara penyumbang utama kepada pertumbuhan ekonomi Malaysia.
“Johor bukan sahaja berjiran dengan Singapura, malah Program MM2H adalah antara penyumbang kepada kekuatan ekonomi negeri.
“Kaji semula syarat ketat yang ditetapkan sebelum ini dan kekalkan juga syarat lama dengan membuat berapa penambahbaikan supaya ia dapat memberikan imbangan positif khususnya pertumbuhan ekonomi,” titah Sultan Johor.
Baginda turut membincangkan pelbagai perkara lain berkaitan kemajuan Johor dalam pertemuan bersama Perdana Menteri.

Pertemuan bersama Baginda Tuanku Sultan berlangsung di Istana Pasir Pelangi, Johor Bahru dengan turut dihadiri Menteri Besar, Johor, Datuk Hasni Mohammad.
Ini merupakan kunjungan rasmi pertama Ismail Sabri yang juga Ahli Parlimen Bera selepas mengangkat sumpah sebagai Perdana Menteri Kesembilan pada 21 Ogos lalu. -K! ONLINE.


Dos ketiga vaksin Covid-19 libat 323,000 rakyat Terengganu
Oleh MOHD AZLI ADLAN

25 September 2021, 5:21 pm
HULU TERENGGANU – Seramai 323,000 rakyat Terengganu telah dikenalpasti sebagai penerima dos penggalak vaksin Covid-19.
Pengarah Kesihatan Terengganu, Dr. Kasemani Embong berkata, ia merangkumi 31,000 petugas barisan hadapan, warga emas (104,000) dan komotbiditi (188,000).
“Mereka dijangka menerima dos ketiga atau penggalak tersebut di klinik kesihatan atau hospital berhampiran.
“Ia disebabkan semua pusat pemberian awam dan integrasi di negeri ini akan ditutup sepenuhnya pada 15 Oktober depan,” katanya ketika memantau program suntikan vaksin Covid-19 melibatkan masyarakat Orang Asli di Kampung Sungai Berua di sini hari ini.
Kasemani memberitahu, program pemberian dos penggalak itu akan bermula setelah pihaknya menerima arahan pelaksanaan di peringkat negeri oleh Kementerian Kesihatan.
Tambahnya, secara dasarnya, Jabatan Kesihatan Negeri Terengganu tidak mempunyai masalah untuk melaksanakan program terbaharu tersebut kerana bekalan vaksin adalah mencukupi.

Kosmo! hari ini melaporkan Menteri Kesihatan, Khairy Jamaluddin berkata, garis panduan berhubung proses agihan dos ketiga atau dos penggalak vaksin Covid-19 bakal dibentangkan pada mesyuarat Jawatankuasa Khas Jaminan Akses Vaksin Covid-19 (JKJAV) minggu depan. – K! ONLINE.


Bot pukat tunda diharamkan di Zon B secara berperingkat
Oleh SHAMSUL KAMAL AMARUDIN

25 September 2021, 5:39 pm
LUMUT – Bilangan bot pukat tunda yang dibenarkan beroperasi di kawasan Zon B akan dikurangkan daripada 4,800 bot berlesen kepada 1,950 bot menjelang 2025 sebelum diharamkan sepenuhnya pada 2030.
Timbalan Ketua Pengarah (Pengurusan) Jabatan Perikanan, Mohd. Sufian Sulaiman berkata, ia sebagai usaha melindungi sumber perikanan di kawasan tersebut yang didapati semakin berkurangan.
Zon B ialah kawasan perairan yang berada antara lapan hingga 15 batu nautika dari pantai terdekat.
“Kajian mendapati bilangan bot pukat tunda sedia ada melebihi sumber marin yang terdapat di zon tersebut. Bagaimana, bot pukat tunda boleh beroperasi tanpa masalah di Zon C iaitu kawasan perairan melebihi 15 batu nautika dari pantai.
“Ia sebahagian daripada usaha Jabatan Perikanan untuk menguruskan sumber perikanan dengan cekap, inovatif dan mesra alam menerusi dasar penstrukturan pukat tunda.
“Walaupun pukat tunda merupakan peralatan menangkap ikan yang efisien, namun ia tidak selektif sehingga mampu memusnahkan sumber dan habitat pembiakan udang dan ikan lantas menjejaskan ekosistem dasar laut,” katanya.

Beliau berkata demikian pada sidang akhbar selepas merasmikan Program Pelupusan Vesel di premis Cawangan Perlindungan Sumber Kompleks Perikanan Kampung Acheh, Sitiawan hari ini. -K! ONLINE.


Keputusan rentas negeri tiga minggu lagi
Oleh KHAIRUL MOHD. ALI

25 September 2021, 7:02 pm
JOHOR BAHRU – Menteri Kanan Pertahanan, Datuk Seri Hishammuddin Hussein memberitahu keputusan untuk membenarkan pergerakan rentas negeri akan dimaklumkan dalam tempoh kira-kira tiga minggu.
Beliau berkata, keputusan itu susulan pelbagai inisiatif yang diambil kerajaan dalam menyegerakan pelaksanaan Program Imunisasi Covid-19 Kebangsaan (PICK).
“Angkatan Tentera Malaysia (ATM) telah diarah untuk meningkatkan kerjasama dengan Kementerian Kesihatan (KKM) bagi memastikan orang ramai menerima vaksin lengkap dalam masa terdekat bagi membolehkan sasaran 90 peratus dalam tempoh itu.
“Antara tindakan segera yang dilaksanakan ATM ialah mengatur gerak lebih banyak Combat Medic Vaccination Team (CMVT) untuk membantu KKM melakukan proses vaksinasi khususnya bagi masyarakat di kawasan pedalaman,” katanya.
Beliau berkata demikian pada sidang akhbar yang diadakan selepas meninjau Pusat Pemberian Vaksin (PPV) pandu lalu di Batalion ke-6 Rejimen Renjer Diraja (6RRD), Kem Ulu Tiram, di sini hari ini.
Tambahnya, ATM juga telah diarah untuk memperluas program vaksinasi pandu lalu yang dilaksanakan Kementerian Pertahanan (MINDEF) bagi warga ATM kepada orang awam bagi menyegerakan sasaran.

“Insya-Allah, kebenaran rentas negeri yang ditunggu-tunggu ramai pihak akan diumumkan dalam masa terdekat. Perancangan bersama KKM itu diharap dapat dijayakan dalam tempoh tiga minggu.
“Jadi sebelum rentas negeri diumumkan, banyak perkara yang perlu difikir melibatkan Prosedur Operasi Standard (SOP) serta tanggungjawab agensi dalam melaksanakan pemantauan.
“SOP akan diumumkan sebelum pengumuman kebenaran rentas negeri dibuat dan akan diperincikan dalam Mesyuarat Jawatankuasa Khas Pandemik yang dipengerusikan Perdana Menteri, Datuk Seri Ismail Sabri Yaakob, minggu depan,” ujarnya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tarik, hadkan lesen LMM dan LKM pilihan terakhir
Oleh SUBKHI SUDARJI

25 September 2021, 5:26 pm
PUTRAJAYA – Menarik balik atau mengehadkan Lesen Memandu Malaysia (LMM) dan Lesen Kenderaan Motor (LKM) yang sah haruslah menjadi pilihan terakhir setelah mereka terbukti tiada keupayaan atau kemampuan untuk memandu.
Menteri Pengangkutan, Datuk Seri Dr. Wee Ka Siong berkata , isu keselamatan jalan raya yang melibatkan pemandu warga emas turut dihadapi oleh sebahagian besar masyarakat dunia.
Katanya, ramai pemandu yang berumur lebih dari 70 tahun menunjukkan kecekapan dalam pemanduan berbanding pemandu yang lebih muda atas beberapa faktor termasuk yang berkaitan dengan tahap kesihatan mereka.
“Seksyen 30 Akta Pengangkutan Jalan 1987 yang berkuatkuasa pada masa ini juga menetapkan tanggungjawab kepada pemandu , pemegang lesen untuk secara sukarela menyerahkan lesen memandu apabila mempunyai tahap kesihatan yang tidak memuaskan dan boleh membahayakan pengguna jalan raya yang lain.
“Menilai seseorang pemandu hanya bersandarkan kepada faktor umur atau merujuk kepada kes terpencil semata-mata hanya akan menimbulkan diskriminasi terhadap golongan tersebut,” jelasnya menerusi satu kenyataan hari ini.
Ka Siong berkata, sebarang perubahan dasar berkaitan Lesen Memandu Malaysia (LMM) dan Lesen Kenderaan Motor (LKM) harus dilakukan menerusi pendekatan sistematik dan menyeluruh berdasarkan bukti kukuh.

Katanya, isu ini perlu dilihat secara kolektif dan inklusif dengan mengambil kira pandangan semua pemegang taruh untuk merangka pelan penambahbaikan yang berkesan dan mapan dapat dicapai.
“LLM diberikan kepada mana-mana individu yang telah menunjukkan kecekapan dan kemampuan untuk mengendalikan kenderaan di jalan raya dengan selamat seperti yang diperuntukkan di bawah Akta Pengangkutan Jalan 1987 (Akta 333),” jelasnya. – K! ONLINE.


Lelaki titiskan cecair sanitasi dalam botol air rakan suka bergosip
Oleh KOSMO!

25 September 2021, 7:00 pm
SINGAPURA – Seorang bekas pengawal keselamatan di Singapura didenda S$4,500 (RM13,926) kerana meletakkan cecair pembasmi kuman dalam botol minuman rakan sekerja perempuannya, lapor portal Mothership, baru-baru ini.
Dilip Kumar Gobind, 49, mendakwa perbuataannya itu adalah sekadar gurauan dan berniat untuk memberi pengajaran kerana tidak menggemari sikap mangsa yang kuat bergosip.
Kejadian itu berlaku pada 12 April 2020 ketika mereka berdua bekerja bersama sebagai pengawal keselamatan di sebuah kondominium di Marine Parade.
Botol air mangsa ditinggalkan di pos kawalan ketika wanita itu menjalankan rondaan rutin di sekitar kondominium.
Sebaik kembali ke pos kawalan, dia menyedari air dalam botol minumannya mempunyai rasa seperti pembasmi kuman dan meludahkannya keluar dengan segera.
Perbuatan Dilip terbongkar apabila mangsa meneliti rakaman televisyen litar tertutup yang menunjukkan lelaki itu memasukkan sedikit cecair pembasmi kuman dalam botol minumannya.

Mangsa membuat laporan polis dua hari selepas insiden tersebut berlaku.
Dalam perbicaraan di mahkamah, Dilip mengakui tindakan tersebut berlaku secara spontan dan sudah menyesali perbuatannya. – Agensi


Ladang sayuran tawar gaji pemetik kubis RM7,000 sebulan
Oleh KOSMO!

25 September 2021, 6:30 pm
LONDON – Sebuah syarikat pertanian menawarkan gaji sehingga £62,000 (RM355,381) setahun untuk pemetik sayur-sayuran di sebuah ladang kubis di Lincolnshire, England, lapor akhbar Metro UK, semalam.
Iklan bagi pekerjaan sepanjang tahun itu telah dihebahkan secara online oleh T H Clements dan Son Ltd. dengan gaji sehingga £30 (RM171) bagi setiap satu jam.
Mengikut perkiraan berdasarkan gaji per jam, pemetik kubis akan menerima bayaran sebanyak £240 (RM1,375) bagi lapan jam sehari atau £1,200 (RM6,878) untuk 40 jam seminggu. Ini membawa kepada jumlah gaji setahun mencecah £62,400 (RM355,381) sekiranya mereka bekerja secara sepenuh masa.
Bagaimanapun, peranan itu dibayar mengikut hasil sayuran yang diperoleh setiap hari.
Gaji pekerja akan bergantung kepada berapa banyak sayur-sayuran berjaya dipetik secara keseluruhan.
Ini bermakna tidak ada pekerja yang boleh menerima gaji tertinggi secara konsisten dalam setahun.

Walaupun begitu, tawaran gaji yang dianggap lumayan ini menunjukkan skala krisis pengambilan pekerja tempatan dalam industri pemetik buah dan sayuran disebabkan Covid-19 dan Brexit.
Sebelum ini, kebanyakan ladang bergantung kepada sebilangan besar pekerja dari Eropah Timur tetapi peraturan imigrasi baharu menjadikan kemasukan warga asing lebih sukar. – Agensi


Program Bank Makanan KPDNHEP diperkasa dengan mesin retort
Oleh TENGKU DANISH BAHRI TENGKU YUSOFF

25 September 2021, 5:33 pm
KUALA TERENGGANU – Teknologi mesin ‘retort’ dilancarkan kerajaan berjaya mengelakkan berlakunya pembaziran dan menggalakkan lebih banyak sumbangan makanan kepada individu memerlukan.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, penggunaan teknologi tersebut telah memanjangkan jangka hayat makanan bagi diagihkan kepada golongan sasar.
Ahli Parlimen Hulu Terengganu itu berkata, hanya makanan yang baik dan tidak diusik akan dirawat pada suhu tinggi sekali gus memastikan keselamatan makanan kekal terjamin.
“Mesin ‘retort’ ini bertindak seperti mesin layan diri yang membolehkan makanan disimpan untuk tempoh lama dan menggalakkan sumbangan orang ramai kepada yang memerlukan terutama dalam pandemik Covid-19.
“Kebiasaannya apabila terlalu banyak makanan, kita risau akan dibuang hingga berlaku pembaziran dan di sinilah teknologi ini memainkan peranan,” katanya. -K! ONLINE.


Saranan had pengeluaran LKM disifatkan cadangan peribadi
Oleh MUHD AFIQ AL-HAFIZ MAT YUSOF

25 September 2021, 5:10 pm
KUALA LUMPUR – Saranan mengehadkan pengeluaran Lesen Kenderaan Motor (LKM) kepada warga emas disifatkan sebagai cadangan peribadi Pengarah Jabatan Siasatan Dan Penguatkuasaan Trafik (JSPT) Bukit Aman.
Menjelaskan perkara tersebut, Ketua Polis Negara, Datuk Seri Acryl Sani Abdullah Sani berkata, saranan tersebut merupakan cadangan peribadi Datuk Azisman Alias di peringkat dalaman JSPT sahaja.
“Pengarah JSPT Bukit Aman telah menyuarakan cadangan agar lesen memandu bagi warga emas dihadkan semalam.
“Saranan tersebut merupakan cadangan peribadi beliau di peringkat dalaman JSPT sahaja dan belum lagi dibincangkan secara mendalam,” katanya dalam satu kenyataan di sini hari ini.
Acryl memberitahu, JSPT sebagai jabatan dalam Polis Diraja Malaysia (PDRM) yang terlibat dalam memastikan keselamatan jalan raya, sentiasa melihat kepada kaedah-kaedah meningkatkan keselamatan demi kepentingan masyarakat.
“Sebarang pengenalan kaedah keselamatan baharu, hanya akan dilaksanakan setelah menjalani proses kajian serta diputuskan implementasinya oleh semua pihak yang berkepentingan,” ujarnya.

Kosmo! Online semalam melaporkan, PDRM mencadangkan agar pengeluaran LKM kepada warga emas dihadkan oleh kerajaan.
Datuk Azisman Alias berkata, cadangan tersebut diutarakan memandangkan terdapat faktor menunjukkan bahawa warga emas antara yang menjadi penyumbang kepada kemalangan di jalan raya.
“Kita kena tahu apabila mencapai usia warga emas banyak penyakit yang datang antaranya seperti nyanyuk, Alzheimer dan penglihatan mata tidak terang.
“Faktor berkenaan secara tidak langsung boleh menyebabkan berlakunya kemalangan di jalan raya dan terdapat kes sebelum ini seorang warga emas memandu kenderaan dengan memasuki lorong motosikal,” katanya dalam satu sidang akhbar khas di Bukit Aman semalam. – K! ONLINE.


Banjir di Kuala Selangor pulih, PPS terakhir ditutup
Oleh ISKANDAR SHAH MOHAMED

25 September 2021, 5:03 pm
KUALA SELANGOR – Banjir di daerah ini pulih sepenuhnya apabila mangsa di pusat pemindahan sementara (PPS) terakhir dibenarkan pulang ke kediaman masing-masing hari ini.
PPS di Sekolah Kebangsaan (SK) Bukit Belimbing yang menempatkan seramai 54 penduduk itu ditutup pada pukul 12.30 tengah hari tadi.
Seketariat Pengurusan Bencana Daerah Kuala Selangor, Leftenan (PA) Maizura Suradi berkata, pemantauan pihaknya mendapati penurunan paras air di beberapa kawasan terlibat selain keadaan cuaca baik.
Justeru, semua mangsa daripada 13 keluarga di PPS terakhir di SK Bukit Belimbing dibenarkan pulang ke rumah mereka.
“Penutupan PPS itu dilakukan selepas mendapat kelulusan Pegawai Daerah Kuala Selangor sebagai Pengerusi Sekretariat Pengurusan Bencana daerah,” katanya ketika dihubungi Kosmo!hari ini.
Maizura yang juga Pemangku Pegawai Pertahanan Awam Daerah Kuala Selangor memaklumkan tiga PPS yang menempatkan lebih 50 mangsa terdahulu tetap ditutup petang semalam

Tambah beliau, pemantauan akan sentiasa djalankan dalam menghadapi sebarang kemungkinan berlaku berulang kembali. K! ONLINE.


Tapak tanah kubur masih kekal milik orang Islam
Oleh AFIFI HAFIZ MOHD NOR

25 September 2021, 4:59 pm
SEREMBAN – Isu tapak tanah perkuburan Islam di Bandar Tasik Senangin, Lenggeng, di sini sebenarnya tidak berlaku selepas ada dakwaan cubaan pertukaran kepada tanah perkuburan orang bukan Islam.
Perkara itu dimaklumkan Exco Sumber Manusia, Perladangan dan Hal Ehwal Bukan Islam Negeri Sembilan, J Arul Kumar dalam satu hantaran dalam Facebook miliknya semalam.
Menurut J Arul, tanah tersebut yang telah diwartakan masih lagi untuk tujuan perkuburan Islam dan tiada sebarang pertukaran.
Katanya, isu ambil alih tapak perkuburan itu timbul selepas satu perbincangan yang diadakan untuk memindahkan tapak perkuburan Hindu lama yang terletak kira-kira 200 meter dari tapak berkenaan.
“Sejak seminggu ini ada pihak menularkan tapak kubur Islam di Taman Tasek Senangin ditukar menjadi perkuburan orang bukan Islam.
“Tapak kubur seluas 10.5 hektar itu adalah tanah yang diserahkan pemaju kepada kerajaan untuk tujuan perkuburan yang merupakan salah satu syarat ketika membangunkan kawasan perumahan,” katanya yang juga Ahli Dewan Undangan Negeri (ADUN) Nilai.

Tambahnya, perbincangan untuk menyelesaikan isu tapak kubur Hindu lama yang berusia lebih 50 tahun dipercayai menjadi punca salah faham itu. – K! ONLINE.


Limah, Liah bikin onar ditangkap
Oleh MASTURAH SURADI

25 September 2021, 4:50 pm
MERSING – Dua ekor gajah betina, Limah dan Liah yang menimbulkan masalah di kebun sawit sehingga menyebabkan peneroka di Felda Tenggaroh di sini menanggung kerugian akhirnya ditangkap dan dipindahkan ke Taman Negara Endau-Rompin di sini hari ini.
Operasi pemindahan bermula pukul 9 pagi berakhir 1 tengah hari itu dijalankan Jabatan Perlindungan Hidupan Liar dan Taman Negara (Perhilitan) dibantu dua ekor gajah denak dari Pahang iaitu Alam dan Kasturi.
Ketua Pusat Konservasi Gajah Kebangsaan, Che Ku Mohd Zamzuri Chik Wan Ab. Rahman berkata, kedua-dua ekor gajah itu ditangkap Selasa lalu susulan aduan penduduk sekitar.
“Dua ekor gajah betina ini berumur anggaran 25 dan 15 tahun. Kita percaya gajah ini dari populasi kumpulan ID Jemaluang yang dianggarkan ada dalam 40 ekor.
“Dua ekor ini dipercayai telah tersesat di Felda Tenggaroh dan terpaksa kita pindahkan. Pemindahan gajah adalah langkah terakhir yang diambil kerana biasanya kita akan kawal kerana kumpulan ini kita ada pasang ‘kolar’ apabila mereka dekati kawasan kampung kita akan halau tetapi dua ekor ini memang terpisah dari kumpulannya.
“Bagi proses pemindahan mengambil masa meskipun gajah ini telah ditangkap pada Selasa lalu. Ini kerana gajah denak perlu berehat sehari sebelum proses pemindahan dilakukan,”katanya kepada pemberita di sini hari ini.

Sementara itu, Pengarah Wilayah Felda Plantation Management Wilayah Johor Bahru, John Asrol Mohamad berkata, serangan gajah di kebun-kebun kelapa sawit mengakibatkan ramai peneroka kehilangan sumber pendapatan.
Katanya, pihaknya menyambut baik usaha Perhilitan memindahkan gajah-gajah ini demi kelangsungan warga peneroka di mana ia merupakan tangkapan kali ketiga bagi tahun ini melibatkan kawasan Felda.
“Setakat ini kerugian dialami peneroka besar tambahan pula harga sawit sekarang tinggi dengan kadar RM1,000 bagi satu tan jadi peneroka dapat pendapatan tinggi.
“Namun bagi yang terjejas pokok sawit rosak mereka tidak dapat menikmati pulangan sebegitu. Kita yakin bila gajah-gajah ini ditangkap akan mengurangkan kerosakan tanaman di kawasan ladang peneroka,”katanya.-K! ONLINE.


3 beradik yatim piatu tumpang kasih nenek
Oleh MASTURAH SURADI

25 September 2021, 4:35 pm
KOTA TINGGI – Seorang warga emas yang tinggal di Kampung Kelantan, di sini berharap dikurniakan umur panjang untuk menjaga kebajikan tiga cucunya yang kehilangan ibu akibat kemalangan jalan raya awal bulan lalu.
“Jika Tuhan hendak ambil nyawa mak cik biarlah ketika cucu-cucu mak cik ini sudah pandai berdikari,” luah Intan Kurus, 61, ketika ditemui di rumah sewa arwah anak perempuannya di sini.
Intan berkata, anaknya, Rosayu Ramli, 38, ibu kepada tiga cucunya itu yang bekerja di bahagian pembersihan di Hospital Kota Tinggi meninggal dunia selepas terlibat kemalangan maut ketika dalam perjalanan ke tempat kerjanya, 2 September lalu.
Katanya, dia kini bertanggungjawab ke atas cucunya, Muhammad Nor Yusuf Abdullah, 15, Muhammad Haikal, 10, dan Siti Nur Hijrah, 7, selepas mereka tiada tempat bergantung.
“Bapa mereka meninggal dunia tiga tahun lepas. Jadi mak cik kena kuat untuk menjaga mereka. Saya selalu berpesan kepada cucu agar sentiasa sayang diri sendiri jangan mudah merajuk.
“Mak dah tak ada satu hari nanti akan jumpa ‘disana’. Allah nak uji bukan sahaja cucu mak cik tapi menguji mak cik juga,”katanya.

Intan memberitahu, perbelanjaan mereka ditanggung anak sulung yang bekerja di Singapura selain dibantu seorang lagi anak, Muhammad Norhisham Ramli, 26.
Jelasnya, Muhammad Norhisham masih belum berkahwin dan tidak bekerja selama ini dia menjaga saya kini bantu menjaga anak kakaknya.
Terdahulu, Kosmo! pada 2 September lalu melaporkan seorang pekerja pembersihan maut selepas motosikal ditunggang digilis bas kilang dalam kemalangan di Jalan Mangga Taman Kota Jaya, di sini.
Kejadian berlaku kira-kira pukul 6.20 pagi itu menyebabkan mangsa, Rosayu Ramli, 38, maut di lokasi kejadian akibat cedera parah.
Orang ramai yang mahu menyumbang buat tiga beradik tersebut boleh salurkan ke akaun Public Bank 6850829906 Mohamad Norazam Ramli.-K! ONLINE.


Kit ujian pantas Artigen Covid-19 akan lebih murah
Oleh MOHD AZLI ADLAN

25 September 2021, 4:55 pm
HULU TERENGGANU – Kit ujian pantas Antigen Covid-19 yang kini berharga Rm19.90 akan mengalami penurunan harga lagi menjelang pembukaan semula sesi persekolahan secara bersemuka pada 3 Oktober depan.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, inisiatif memastikan kit ujian pantas itu lebih murah agar tidak membebankan ibu bapa bagi keperluan anak masing-masing.
“Walaupun harganya kini RM19.90 namun ia mungkin masih mahal dan membebankan terutama keluarga yang memiliki anak ramai.
“Sehubungan itu, kita mahu kit ujian pantas Antigen Covid-19 itu dijual pada harga mampu dimiliki semua lapisan masyarakat,” katanya di sini hari ini.
Rosol berkata, hasil perbincangan dengan pemain industri termasuk pengusaha farmasi mendapati mereka rata-ratanya akur dengan cadangan untuk menurunkan lagi harga kot ujian pantas Antigen Covid-19 tersebut.
Tambah beliau, selain harga lebih murah, penjualannya juga akan diperluaskan selain farmasi dan klinik sesuai dengan fungsinya sebagai norma baharu menyokong proses pemulihan negara.

“Keutamaan kini ialah memastikan semua murid dan pelajar yang akan menjalani sesi persekolahan secara bersemuka dapat menggunakan kit ujian pantas itu.
” Ia penting bagi memastikan mereka bebas daripada wabak Covid-19 sebelum ke sekolah,” katanya. – K! ONLINE.


5,000 guru sertai YGMB sejak pandemik Covid-19
Oleh MUHAMMAD AYMAN GHAFFA

25 September 2021, 5:14 pm
KOTA BHARU – Yayasan Guru Malaysia Berhad (YGMB) menerima pertambahan ahli seramai hampir 5,000 ahli yang terdiri daripada guru-guru sejak penularan jangkitan Covid-19 di negara ini lebih setahun lalu.
Pegawai Eksekutif YGMB, Datuk Wan Munadi Wan Mamat berkata, pertambahan ahli itu menjadikan jumlah keseluruhan guru yang menyertai yayasan itu kini mencecah lebih 100,000 orang.
Menurutnya, penyertaan itu juga disebabkan oleh kesedaran guru-guru mengenai manfaat yang diterima oleh mereka selepas kes jangkitan Covid-19 di negara ini meningkat.
“Menerusi salah satu skim YGMB, kita akan memberi bantuan kewangan sebanyak RM300 kepada guru-guru sekiranya mereka dijangkiti Covid-19.
“Setakat ini, YGMB telah membelanjakan puluhan ribu ringgit untuk bantuan secara ‘one-off’ itu sekali gus dapat membantu meringankan beban ahli yang terkesan,” katanya ketika ditemui pemberita selepas Majlis Penyampaian Manfaat Khairat Kematian YGMB di Hotel Perdana di sini hari ini.
Hadir sama, Pengarah Jabatan Pendidikan Negeri Kelantan, Zulkernai Fauzi, Ahli Lembaga Pemegang Amanah YGMB, Amran Ghani dan Ahmad Yani Muhammad.

Dalam majlis itu, YGMB menyalurkan bantuan sebanyak RM8,000 kepada Asiah Jusoh, 49, selepas suaminya, Khairudin Salleh,50, meninggal dunia akibat radang hati April lalu.
Khairudin yang merupakan guru di Sekolah Kebangsaan, Pengkalan Kubor 1, Tumpat sudah berdaftar sebagai ahli YGMB sejak sembilan tahun lalu.
Sementara itu, Zulkernai berkata, beliau berharap guru-guru di Kelantan dapat menyertai YGMB kerana setiap yang berdaftar akan menerima banyak manfaat.
“Sebagai contoh, khairat kematian yang diterima Asiah ini secara tidak langsung menunjukkan keperihatinan YGMB dalam memastikan golongan pendidik terus dibantu.
“Dengan keadaan pandemik Covid-19 ketika ini, kita tidak tahu perkara yang akan terjadi pada masa hadapan. Dengan menyertai YGMB ini, ia merupakan salah satu usaha golongan guru sekiranya berdepan musibah kelak,” katanya. -K! ONLINE.


Ozlynn ‘tutup kilang’, cukuplah enam anak
25 September 2021, 4:18 pm
PETALING JAYA – Pelakon Ozlynn Wati berkata, suaminya pelawak dan penyampai radio Johan memberi kata putus untuk membenarkan dirinya ‘tutup kilang’ selepas melahirkan anak keenam baru-baru ini.
Ozlynn dan Johan juga sangat bersyukur kerana masih diberikan peluang untuk merasai nikmat menimang cahaya mata sekali lagi selain berjaga tengah malam menguruskan bayi mereka.
“Syukur kepada Allah, kami diberikan peluang merasa nikmat sekali lagi, bermata panda pada malam hari. Berebut siapa nak gendong bayi. Tiga putera dan tiga puteri. Akhirnya suami kata, okey cukup setakat ini,” tulisnya dalam satu hantaran Instagram.
Dalam perkongsian tersebut, pelakon itu berkongsi gambar tangan bayi mereka selain turut mendedahkan nama yang diberikan kepada anak keenamnya itu selepas genap 21 hari dilahirkan.
“Alhamdulillah genap 21 hari. Lahirnya Nur Latifah Cherdiq Hanania pada hari Jumaat yang indah, 3 September. Nama yang telah disimpan tujuh tahun lalu. Akhirnya dapat juga kepada pemilik sebenar,” katanya.
Pada masa sama, Ozlynn sempat menitipkan pesan kepada mana-mana suami isteri terutama golongan wanita yang masih belum dikurniakan peluang menimang cahaya mata agar tidak berputus asa dan sentiasa bersangka baik dengan Allah.

“Kadang tanpa sedar, ada nikmat lain yang Allah bagi. Tapi tetap kami mendoakan untuk kalian supaya Allah beri peluang merasa nikmat hamil, melahirkan dan membesarkan anak sendiri.
“Semoga ada rezeki kalian. Ketahuilah tiada yang senang dalam dunia ini. Membesarkan anak juga ada ujiannya. Semoga kita semua sentiasa bersyukur atas nikmat dan ujian Allah. Ujian kami, kehilangan bonda tercinta,” luahnya.
Ozlynn yang selamat melahirkan anak keenamnya itu pada 3 September lalu mengejutkan ramai pihak kerana dia mahupun Johan tidak pernah mendedahkan perihal kehamilannya kepada umum.
Sebelum itu, dia terlebih dahulu berdepan berita duka apabila kehilangan ibu tercinta, Rozidah Jumari yang meninggal dunia pada Julai lalu.
Sekadar info, Ozlyn mendirikan rumah tangga bersama Johan atau nama sebenarnya Yazid Lim Mohamad Aziz pada 25 Julai 2009 dalam sebuah majlis akad nikah yang berlangsung di Masjid Lembah Jaya, Ampang. – K! ONLINE


Polis saman 62 penunggang motosikal
Oleh ROSLIZA MOHAMED

25 September 2021, 5:17 pm
TUMPAT – Polis mengeluarkan saman kepada 62 penunggang motosikal yang melakukan pelbagai kesalahan trafik dalam operasi di Pantai Sri Tujuh di sini semalam.
Timbalan Ketua Polis Daerah Tumpat, Deputi Superintendan Mohd. Razi Rosli berkata, operasi yang bermula pada pukul 5 hingga 7 petang itu mengesan penunggang motosikal tiada lesen memandu, tiada perlindungan insuran, tidak memakai topi keledar dan nombor pendaftaran tidak mengikut peraturan.
“Sebanyak 80 buah motosikal dan 26 buah kereta diperiksa dalam operasi itu. Kebanyakan penunggang motosikal yang melakukan kesalahan trafik itu berusia dalam lingkungan 17 hingga 30 tahun.
“Operasi itu bertujuan untuk memberi kesedaran kepada penunggang motosikal supaya mematuhi peraturan undang-undang jalan raya,” katanya ketika dihubungi Kosmo! hari ini.
Dalam pada itu, Mohd. Razi berkata, sebuah kedai makan di daerah ini didapati membenarkan pelanggan yang tidak divaksin makan di dalam premis itu.
Menurutnya, kesalahan itu dikenalpasti semasa polis menjalankan Ops Pematuhan Prosedur Operasi standard Covid-19 di lima buah kedai makan baru-baru ini. -K! ONLINE.


Mayat penunggang motosikal dalam longkang
Oleh IVAN AMIRUL

25 September 2021, 4:45 pm
KOTA KINABALU – Seorang penunggang motosikal ditemui meninggal dunia di dalam longkang dipercayai terbabas sendiri dalam kejadian di Jalan Kepayan berhampiran Aeropod semalam.
Ketua Bahagian Siasatan dan Penguatkuasaan Trafik (KBSPT) Ibu Pejabat Polis Daerah (IPD) Kota Kinabalu, Deputi Superintendan Jo Ak Hang berkata, siasatan awal mendapati mangsa dikenali sebagai Mac Drint Manus dan berusia 23 tahun.
“Mangsa dipercayai dalam perjalanan dari pusat bandar menghala ke Kepayan.
“Bagaimanapun, motosikal jenis Yamaha Y15ZR yang ditunggangi mangsa dipercayai hilang kawalan sebelum terbabas ke bahu kiri jalan dan masuk ke dalam longkang sebaik sampai dilokasi kejadian.
“Kemalangan disyaki berlaku pada awal pagi semalam berdasarkan keadaan mayat mangsa.
“Kejadian hanya disedari seorang pejalan kaki yang sedang melalui kawasan terbabit sebelum menghubungi pihak polis pada pukul 4.50 petang semalam,” katanya ketika dihubungi hari ini.

Mengulas lanjut, Jo menyatakan mangsa mengalami kecederaan parah di kepala dan disahkan meninggal dunia di lokasi kejadian oleh Penolong Pegawai Perubatan Hospital Queen Elizabeth II (HQEII) Ariff Akmal pada pukul 4.55 petang.
“Mangsa tidak disyaki mabuk namun sampel darah akan diambil semasa bedah siasat dijalankan untuk dihantar ke Jabatan Kimia bagi analisis alkohol dan dadah. -K! ONLINE.


41 kawasan di Gombak alami gangguan bekalan air
Oleh MOHD RIDZAUDDIN ROSLAN

25 September 2021, 3:31 pm
PETALING JAYA- Sebanyak 41 kawasan di Gombak berdepan masalah gangguan bekalan air tidak berjadual bermula 12 tengah hari tadi berikutan insiden paip pecah berhampiran Jejambat Ampang Point, Jalan Ampang tadi.
Ketua Komunikasi Korporat Pengurusan Air Selangor Sdn. Bhd. (Air Selangor), Elina Baseri berkata, susulan itu, pihaknya telah menutup bekalan air bagi memastikan kerja-kerja pembaikan paip dapat dijalankan dengan lancar.
“Kerja-kerja pembaikan itu dijangka siap sepenuhnya pada pukul 12 tengah hari esok dan bekalan air akan disalurkan secara berperingkat setelah kerja-kerja pembaikan dilaksanakan.
“Bekalan air dijangka pulih sepenuhnya pada pukul 12 tengah hari, 27 September 2021,” katanya dalam satu kenyataan di sini tadi.
Katanya, Air Selangor turut mengerakkan lori-lori tangki ke kawasan terjejas dengan keutamaan
diberikan kepada premis-premis kritikal seperti hospital, pusat dialisis dan upacara pengkebumian.
“Para pengguna diharap dapat mematuhi penjarakan fizikal dan memakai pelitup muka semasa mengambil bekalan air daripada lori-lori tangki tersebut.

“Pengguna boleh merujuk kesemua saluran komunikasi rasmi kami seperti aplikasi Air Selangor,
Facebook, Instagram dan Twitter atau hubungi Air Selangor di talian 15300,” jelasnya.
Sebarang pertanyaan dan aduan juga boleh diajukan di Help Centre di laman web www.airselangor.com dan aplikasi Air Selangor. -K! ONLINE


Kes bawah 14,000
Oleh SITI A'ISYAH SUKAIMI

25 September 2021, 4:02 pm
PUTRAJAYA – Kes harian merekodkan angka di bawah 14,000 dengan 13,899 kes hari ini, menjadikan jumlah kes positif Covid-19 sebanyak 2,185,131 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak mencatatkan sebanyak 2,712 kes, diikuti oleh Selangor sebanyak 2,341 dan Johor sebanyak 1,377 kes.
“Kelantan (1,170 kes), Perak (1,128 kes), Pulau Pinang (1,060 kes), Sabah (962 kes), Pahang (779 kes), Terengganu (760 kes), Kedah (708 kes), Melaka (339 kes), Kuala Lumpur (310 kes) dan Negeri Sembilan (194 kes).
“Putrajaya (37 kes), Perlis (17 kes) dan Labuan (lima kes),” menurut ciapan Twitter beliau hari ini. -K!ONLINE